**Siseministri määruse „Põlevmaterjalide ja ohtlike ainete ladustamise tuleohutusnõuded“ eelnõu seletuskiri**

# 1. Sissejuhatus

## 1.1. Sisukokkuvõte

Siseministri määruse „Põlevmaterjalide ja ohtlike ainete ladustamise tuleohutusnõuded“ eelnõuga (edaspidi *eelnõu*) nähakse tuleohutuse seaduse (edaspidi *TuOS*) § 19 lõike 7 alusel ette ehitises ja selle territooriumil põlevmaterjali ja ohtlike ainete ladustamiseks tuleohutus­nõuded. Eelnõuga kehtestatakse uus terviktekst ja tunnistatakse senine määrus kehtetuks. Peamised muudatused on järgmised.

1. **Täiendatakse ohtlike ainete ladustamise regulatsiooni.** Veeseaduse muutmise seaduse eelnõuga[[1]](#footnote-1) (edaspidi eelnõu *346 SE*) tunnistatakse kehtetuks veeseaduses reguleeritud nõuded naftasaaduse, põlev­kiviõli ja selle saaduse ning biokütuse hoidla kujale, sest need ei ole niivõrd olulised vee kaitseks, kuivõrd tuleohutuse tagamiseks. Seega on asjakohane lisada see regulatsioon siseministri määrusesse. Lisaks täiendatakse ohtlike ainete ladustamise nõudeid ka teiste nõuetega, mille eesmärk on suurendada tuleohutust. Kemikaaliseaduse § 8 lg 1 näeb ette, et kemikaali tuleb käidelda inimese elule ja tervisele ning asjale ja keskkonnale ohutult, ei ole piisav ka kemikaali käitlejale nagu on Päästeamet oma järelevalve käigus tuvastanud. Kemikaalikäitlejad on oma tegevuses juhindunud ohutuskaartidest või muudest juhistest, kui see pole alati taganud piisavat selgust, kuidas tagatakse ohtlike ainete ladustamisel tuleohutus. Silmas tuleb aga pidada, et eelnõu kohaselt käsitatakse ohtliku ainena ohtlikku kemikaali kemikaaliseaduse tähenduses, mis tähendab pisut erinevat lähenemist, kui kemikaaliseadus ette näeb.
2. **Kaotatakse ära nõue järgida põlevmaterjali ladustamisel kinnistu välispiiri lähedust.** Tuleohu vältimisel on oluline hoida ära tule levik ehitistele. Kehtiv õigus ei võimalda põlevmaterjali ladustada kinnistu välispiiri läheduses, kuid tiheasustusega alal on vahel raske leida kinnistul õiget kohta, kus hoida näiteks prügikonteinerit. Seetõttu reguleeritakse eelnõus vaid ehitise lähedust, hõlmates ka naaberkinnistu ehitisi. Loomulikult tuleb igal juhul tagada päästjate juurdepääs ehitistele.
3. **Lisatakse põlevmaterjali lahtise ladustamise plaani näidis**, millest on tuntud valdkonnas pikalt puudust, ja kaotatakse ära kohustus kooskõlastada see Päästeametiga. Lisaks täpsustatakse põlevmaterjalist jäätmete ja olmejäätmete ladustamise nõudeid.

Eelnõu avaldab sihtrühmadele pigem positiivset mõju, sest kehtestatakse selgemad tuleohutus­nõuded ohtlike ainete ladustamisele ning kaotatakse kohustus järgida põlevmaterjali ning põlevmaterjalist jäätmete ja olmejäätmete ladustamisel kinnistu välispiiri.

## 1.2. Eelnõu ettevalmistajad

Eelnõu ja seletuskirja on koostanud:

* Siseministeeriumi pääste- ja ohutuspoliitika osakonna nõunik Mari Tikan (mari.tikan@siseministeerium.ee, tel 612 5142) ning
* Päästeameti:
* ohutusjärelevalve osakonna ekspert Reelika Kuusik (reelika.kuusik@rescue.ee) ja
* Lääne päästekeskuse ohutusjärelevalve büroo tuleohutuskontrolli nõunik Jaak Jaanso (jaak.jaanso@rescue.ee).

Eelnõu ja seletuskirja juriidilist kvaliteeti on kontrollinud Sise­ministeeriumi õigusnõunik Helen Ojamaa-Muru (helen.ojamaa-muru@siseministeerium.ee) ja õigusosakonna õigusnõunik Gerly Herm (gerly.herm@siseministeerium.ee).

Eelnõu ja seletuskirja on keeleliselt toimetanud Siseministeeriumi õigusosakonna keele­toimetaja Heike Olmre (heike.olmre@siseministeerium.ee, tel 612 5241).

## 1.3. Märkused

Eelnõuga kehtestatakse uus terviktekst ja tunnistatakse kehtetuks siseministri 2. septembri 2010. aasta määrus nr 44 „Põlevmaterjalide ja ohtlike ainete ladustamise tuleohutusnõuded“ (edaspidi *kehtiv määrus*).

Eelnõu on seotud eelnõuga 346 SE[[2]](#footnote-2), mis on Riigikogu menetlusse esitamisel. Eelnõu ei ole seotud Vabariigi Valitsuse tegevusprogrammiga ega Euroopa Liidu õiguse rakendamisega.

# 2. Eelnõu sisu ja võrdlev analüüs

Eelnõu koosneb **15 paragrahvist** ja kolmest lisast.

Eelnõu §-ga 1 kehtestatakse määruse reguleerimisala: põlevmaterjali ja ohtliku aine ladustamise tuleohutusnõuded, sealhulgas nõuded naftasaaduse, põlevkiviõli ja selle saaduse ning biokütuse hoidla (edaspidi *hoidla*), ammoniaagirajatise ning hapniku hoiukoha kujale. Kuja all mõistetakse ohutut vahemaad põlevmaterjali ja ohtliku aine ladustamise koha ja teiste ehitiste vahel.

Ehkki eelnõu 3. peatükis täiendatakse oluliselt ohtliku aine ladustamise nõudeid, järgitakse nõuete seadmisel siiski võimaliku tuleohu vähendamist. Ohtlik aine võib oma omaduste tõttu tekitada ka muid ohte, mille vältimise nõue on esitatud näiteks kemikaaliseaduse (edaspidi *KemS*) § 8 lõikes 1. Selles on sätestatud, et kemikaali tuleb käidelda inimese elule ja tervisele ning asjale ja keskkonnale ohutult. Mõne ohtliku aine kohta on kehtestatud ka detailsemad nõuded, näiteks ammooniumnitraadile[[3]](#footnote-3), küttegaasile, sealhulgas gaasiballoonile ja -anumale[[4]](#footnote-4), lõhkematerjalile ja pürotehnikale[[5]](#footnote-5) ning naftasaadustele ja põlevkiviõlile[[6]](#footnote-6). Seega võivad ohtlikud ained oma omaduste tõttu tekitada ka muid ohte, kuid eelnõuga kehtestatakse eelkõige nõuded, mis aitavad vähendada tuleohtu.

Eelnõu §-ga 2 kehtestatakse määruse kohaldamisala ohtlike ainete ladustamisele, mis on oluline sihtrühma piiritlemiseks, kellele määruses esitatud tuleohutusnõuded tuleb täita. Kuna võrreldes kehtiva määrusega on oluliselt täiendatud ohtlike ainete ladustamise tuleohutusnõudeid, siis sätestatakse just neile kohaldamisala. Põlevmaterjali ladustamise nõuded kehtivad juba praegu kõigile, neid on leevendatud ning puudub vajadus selles osas kohaldamisala täpsustada.

**Lõike 1** kohaselt ei kohaldu määruses sätestatud ohtliku aine ladustamise tuleohutusnõuded kodumajapidamisele ja jaemüüjale, sealhulgas ka jaemüügipakendis kaubale. See tähendab, et määruses kehtestatud ohtlike ainete ladustamise nõudeid ei pea järgima korteris, eramajas ehk eluhoones tervikuna või elamiseks kasutatavas hoone osas ning poodides tavakasutuseks mõeldud ohtlike ainete ladustamisel. Kindlasti tuleb ka sellistel puhkudel järgida elementaarseid ohutusnõudeid, et oleks tagatud eelkõige ainete kättesaamatus lastele ning välistatud võimalikud taara lekked ja seeläbi ohtlike ainete segunemine, millest tingituna võib tekkida lisaoht. Hulgimüüja ja jaemüüja mõisted on määratlemata õigusmõisted. Praktikas, sh majandustegevuse registris on mõisted kasutusel. Hulgimüüja on eelkõige teisele ettevõtjale müüki teostav ettevõtja, seevastu jaemüüja tegeleb müügiga tarbijale tarbijakaitseseaduse § 2 lõike 1 punkti 1 mõistes.

**Lõike 2** kohaselt peab lõikes 1 nimetamata ohtliku aine ladustaja, kes oma tegevuses peab KemS § 8 lõike 1 kohaselt kemikaali käitlema inimese elule ja tervisele ning asjale ja keskkonnale ohutult, igakordselt hindama enda poolt käideldava aine kogusest ja omadustest tulenevaid ohte ning ohu hinnangut arvestades lähtuma ohtliku aine ladustamisel käesolevast määrusest. Selline määratlus võib tunduda uudne ja mõnel juhul ka ebamäärane, kuid regulatsiooni eesmärk on selles, et kui ladustatavat ohtlikku ainet või aine gruppi on siiski koguseliselt nii palju, et selle vale ladustamine võib kaasa tuua õnnetuse, peaks järgima määrusega kehtestatud nõudeid. Kui kemikaaliseadust järgiv ettevõte on leidnud, et KemS-is ja selle rakendusaktides ei ole piisavalt ohutusnõudeid kemikaali käitlemiseks, saab ohtlike ainete ladustamisel juhinduda käesolevast määrusest. Samuti saab Päästeamet viidata määrusega kehtestatud nõuetele, kui ettevõte ilmselgelt ei taga ohtlike ainete ladustamisel tuleohutust. Praegu saab ladustamise aluseks võtta ka ohtlike ainete ohutuskaardid. Näiteks on eelnõu koostajad tutvunud ohutuskaardiga, millel on järgmine tekst: *Tuleohtlike vedelike ladu. Hoida vastavalt kohaliku omavalitsuse eeskirjadele. Ladustada piiristatud ja kogumisvahenditega varustatud aias, et hoida ära pääsemine kraavidesse ja/või vooluveekogudesse. Hoida ainult korralikult märgistatud mahutites. Kasutada järgmistest materjalidest tehtud mahuteid: Madalsüsinikteras. Roostevaba teras.* Kui püüda sellise ohutuskaardi järgi tuleohtlikku vedelikku ladustada, siis eelkõige oleks vaja kohaliku omavalitsuse eeskirja, millest lähtuda. Kui seda pole, siis viidatud ohutuskaardi järgi tuleb jälgida vaid seda, et tuleohtlik vedelik ei satuks kraavidesse või vooluveekogudesse. Samuti peavad antud näite kohaselt terasest mahutid olema korralikult märgistatud, aga milliste märkidega, seda pole öeldud. Seega, kui ettevõte vajab siiski ohtlike ainete ohutuks ladustamiseks tuleohutusnõudeid, saab ta, hinnates asjaolusid, aluseks võtta ka käesoleva määruse.

KemS-i sätete kohaselt peavad kõik, kes vähegi kemikaaliga kokku puutuvad järgima KemS-i nõudeid, sh ohutusnõudeid. Ja kui ettevõtjad on siiani järginud kehtiva määruse lisa 2 ladustamise nõudeid, siis on kindlasti asjakohane võtta aluseks käesoleva määruse uuendatud nõuded.

KemS § 3 lg 3 sätestab, et kemikaali käitlemine on kemikaali valmistamine, tootmine, töötlemine, pakendamine, hoidmine, vedamine, kättesaadavaks tegemine ja kemikaaliga seonduv muu tegevus – see tähendab, et kui kemikaali hoitakse KemS-i tähenduses, tuleks järgida käesoleva määruse nõudeid. Ladustamisena mõistetakse eelkõige KemS § 3 lõike 3 tähenduses kemikaali käitlemise mõiste alla kuuluvat kemikaali hoidmist.

Eelnõu §-s 3 selgitatakse kasutatavaid termineid

**Lõike 1** kohaselt on ladustamine eelnõu tähenduses põlevmaterjali või ohtliku aine mistahes hoiustamine ehitises või selle territooriumil. Seega loetakse ladustamiseks erinevaid elulisi olukordi, näiteks prügikonteinerisse jäätmete kogumist ja puidutööstuses hakkepuidu või keemiatööstuses kemikaalide hoiustamist.

**Lõike 2** kohaselt käsitatakse põlevmaterjali TuOS-i tähenduses. TuOS-i § 2 lõike 3 kohaselt on põlevmaterjal süttiv materjal või aine, mis sädemete ja lahtise leegiga kokkupuutel ning ümbritseva keskkonna kõrge temperatuuri mõjul süttib, levitab tuld ning eraldab soojust, suitsu, mürgiseid gaase ja kuumi või põlevaid tilku. Põlevmaterjalid on TuOS-i tähenduses näiteks puit, värv, plast, kütus, sealhulgas küttegaas, ning muud materjalid ja ained, mida kasutatakse ehitises muu hulgas ehitus- või viimistlusmaterjalina või mida saab ladustada laoplatsil või ehitises. Seega saab põlevmaterjal olla ka ehitus- või viimistlusmaterjal. Nii on näiteks siseministri 30. märtsi 2017. aasta määruses nr 17 „Ehitisele esitatavad tuleohutusnõuded“ (edaspidi *määrus nr 17*) kehtestatud tuletundlikkuse ja -püsivuse nõuded just ehitusmaterjali kohta.

**Lõike 3** kohaselt mõistetakse eelnõus ohtliku ainena KemS-i kohast ohtlikku kemikaali. *Ohtlik kemikaal* on laiem mõiste, kuna hõlmab nii ohtlikku ainet kui ka segu.

* KemS-i § 3 lõike 1 kohaselt on **kemikaal** aine või segu REACH-i määruse[[7]](#footnote-7) tähenduses.
* KemS-i § 3 lõike 2 kohaselt on **ohtlik kemikaal** aine või segu, mis vastab CLP määruse[[8]](#footnote-8) I lisa osades 2–5 sätestatud füüsikaliste, tervise- või keskkonnaohtude kriteeriumidele. Seetõttu võivad ohtlikud kemikaalid olla tervise‑, tule-, plahvatus- ja keskkonna­ohtlikud.
* **Aine** on looduslik või tootmise teel saadud keemiline element või selle ühendid koos püsivuse säilitamiseks vajalike ja tootmismenetlusest johtuvate lisanditega, välja arvatud lahustid, mida on võimalik ainest eraldada, mõjutamata aine püsivust või muutmata selle koostist. Tootmises tekib aine tavaliselt keemilise reaktsiooni tulemusel.
* **Segu** on kahest või enamast ainest koosnev segu või lahus.

Eelnõu volitusnorm nimetab määruse reguleerimisesemena mõiste „ohtlikud ained“, millest laiemaks minna ei saa. Ohtliku ainena käsitatakse eelnõus KemS-i kohast kemikaali, mis saab olemuslikult olla nii aine kui segu. Kuna eelnõu kohaselt on reguleeritud määruse kohaldamisala, siis on ohtliku aine mõiste selline käsitlus piisavalt täpne ja arusaadav.

Eelnõu §-s 4 sätestatakse tuleohutusnõuded põlevmaterjali ladustamisele ehitises.

**Lõike 1** kohaselt ei tohi põlevmaterjali ladustada ehitises, sealhulgas väljumisteel, selliselt, et see põhjustab tuleohtu, takistab evakuatsiooni või raskendab päästetööd. Põlevmaterjali ei tohi ladustada evakuatsiooniteel.

Põlevmaterjali tohib seega ehitises ladustada, kuid tuleb arvestada, et selle kogus ja paigutus ei tohi põhjustada tuleohtu, takistada inimeste liikumist tulekahju korral või raskendada päästjate päästetööd. Päästetöö hõlmab ka näiteks vajadust inimest kiirabi osutamiseks transportida. Kui väljumistee või evakuatsioonitee on ladustamise tõttu kitsas, ei pruugi olla võimalik inimest kanderaamiga liigutada. Selle kõige tavalisem näide on jalgrattad ja lapsevankrid, aga ka suured lillepotid ja kapid kortermaja trepikojas. Neid asju võib hoida kohas, kus need ei jää kellelegi ette ega kitsenda ohutut liikumist.

Samuti tuleb arvestada, et näiteks hooletult tühja lapsevankrisse visatud suitsukoni võib panna vankri põlema, ja kui see põleb trepikojas, on trepikoja kasutamine evakuatsiooniks võimatu. Sellel põhjusel lisatakse ka nõue, et põlevmaterjali ei tohi ladustada evakuatsiooni­teel. See takistab nii otseselt evakuatsiooni kui ka loob tuleohu, kuna evakuatsiooniteele ladustatud põlevmaterjal võib süttida ning sellisel juhul ei saa evakuatsiooni­teed kasutada ja hoonest väljumine on raskendatud või isegi võimatu.

Silmas tuleb pidada, et nõude rikkumiseks ei saa pidada ainult olukorda, kus on toimunud reaalne evakuatsioon, mis on olnud raskendatud põlevmaterjali vale ladustamise tõttu. Nõuet on rikutud, kui põlevmaterjal on ladustatud selliselt, et võimalik evakuatsioon, st kiire ja ohutu liikumine hoones, on raskendatud.

**Lõike 2** kohaselt võib hoones ladustada ja kasutada hoone või selle osa kütmiseks või tehnosüsteemi toimimiseks mõeldud tuleohtlikku vedelikku või tuleohtlikku gaasi tingimusel, et selle ladustamise koht on omaette tuletõkkesektsioon ning tuleohtliku vedeliku või tuleohtliku gaasi ladustamine ja kasutamine on nähtud ette hoone ehitusprojektis. See tähendab, et ehitus­projektis peab olema nähtud hoonele ette küttesüsteem ja seetõttu on määruse nr 17 kohaselt vaja hoones järgida teatud ehituslikke tuleohutusnõudeid. Üks levinuimaid meetmeid on hoone jaotamine tuletõkkesektsioonideks.

* Katlaruumis võib eelnõu järgi hoida kuni 3 m3 mahutavusega kütusemahutit, kui katlaruum on omaette tuletõkkesektsioon. Määruse nr 17 kohaselt tuleb eraldi tule­tõkkesektsiooniks ehitada katlaruum, kus gaasikütteseadmete koguvõimsus on üle 35 kilovati ja vedel- või tahkekütteseadmete oma üle 25 kilovati.
* Koduköögis kasutatava gaasiballooni puhul on samuti lõike 2 nõuded täidetud: korter on sageli omaette tuletõkkesektsioon ja gaasi kasutamine on nähtud ette hoone ehitusprojektis. Lisaks tuleb gaasiballooni puhul hoones juhinduda majandus- ja taristuministri 3. juuli 2015. aasta määruse nr 87 „Küttegaasi kasutavale gaasipaigaldisele, selle ehitamisele ja gaasiseadme paigaldamisele ning gaasiballooni ladustamisele ja gaasianuma täitmisele esitatavad nõuded“ §-des 47 ja 48 sätestatud nõuetest.

**Lõike 3** kohaselt võib mitme korteriga elamu keldris ladustada elamu või selle osa kütmiseks mõeldud tahkeküttematerjali tingimusel, et kelder on omaette tuletõkkesektsioon. Küttepuude ladustamine keldris on eelkõige kasulik küttesüsteemide eluea pikendamiseks, kuna kuivade küttepuudega kütmisel tekib vähem tahma, mis omakorda vähendab tõenäosust, et tahm korstnas süttiks. Tuletõkkesektsioonide nõue lähtub asjaolust, et tuletõkkesektsioonid teevad elamu oluliselt tulepüsivamaks ning ei võimalda tulel ja suitsul tulekahju korral kiiresti levida. Määruse nr 17 kohaselt tuleb kelder eraldada omaette tuletõkkesektsiooniks, välja arvatud ühe korteriga elamus. Kui määrus nr 17 kehtib üldiselt uute ja renoveeritavate hoonete kohta, siis lõike 3 nõue kehtib ka olemasolevate hoonete kohta. Seega peaks ka olemasolevates hoonetes, kui soovitakse keldris küttepuid ladustada, kasutama ehituslahendusi, et kelder oleks eraldi tuletõkkesektsioon. See võib mõnel juhul osutuda väljakutseks, kuid Päästeamet ning tuleohutusspetsialistid ja -eksperdid on valmis aitama leida võimalikke lahendusi. Kahjuks alati ei suudeta ka koostöös spetsialistidega muuta olemasolevates majades keldrid omaette tuletõkkesektsioonideks. Sellest johtuvalt on sättesse tehtud ka mööndus, et juhul, kui keldrist omaette tuletõkkesektsiooni moodustamine ei ole otstarbekas või võimalik (näiteks maja vanuse või tuleohutusklassi või muude ehituslike eripärade tõttu), siis tuleb hoone kasutajatel tahkeküttematerjali keldris ladustamisel tagada tuleohutus. Siinkohal on silmas peetud eelkõige, et tuleks olla eriliselt hoolas küttepuude koguse osas ja tagada võimalikult kiire tulekahju avastamine näiteks dubleerivate signaalidega andurite paigaldamisega.

Kortermaja keldris küttepuude ladustamisel võib olemasolev keldri eripõlemiskoormus suureneda, sest juba seal olevale (ja ka põlevale) materjalile tuleb nüüd lisa. Kõrgem eripõlemiskoormus võib tulekahju korral hakata kiiremini ja ettearvamatult mõjutama kandekonstruktsioone, nt vahelagesid, mis puitmajas (TP-3 hoone) võivad olla puidust. Seega peaks selle sätte rakendamise eel kaaluma siiski ka muid võimalusi. Sageli on selliste keldritega vanemate puumajade juures ka kuurid olemas ja seega pole kelder ainus koht, kus küttepuid ladustada. Kivimajade puhul keldri eripõlemiskoormuse kasv nii tugevat mõju tulekahju arengule ei osuta, kuid esmalt tuleks siiski sättest tulenevat erandit kohaldada juba olemasoleva tuletõkkesektsiooni korral või siiski püüda keldrist moodustada omaette tuletõkkesektsioon.

**Lõike 4** kohaselt võib tuleohtlikku vedelikku ladustada kuni kahe korteriga elu­hoone keldris ja eluhoonesiseses garaažis koguses, mis on vajalik nende kasutamiseks eri seadmetes, ja viisil, mis ei raskenda päästetööd. Tuleohtlikuks vedelikuks loetakse siinkohal peamiselt mootorikütust, aga ka näiteks lahusteid. Nõue on eelkõige elamutele ning lähtuda tuleks tervest mõistusest ja vältida tuleohtliku vedeliku liigset kokkukuhjamist. Suur kogus tuleohtlikku vedelikku võib keldris ja garaažis tulekahju levikut oluliselt mõjutada. Samas võib ladustada suuremat kogust tuleohtlikku vedelikku, kui keldris või garaažis ei viibi püsivalt inimesi ning oht inimese elule ja tervisele on väiksem kui eluruumis. Ladustamise all mõeldakse aine hoiustamist keldris või garaažis eraldi kanistris. Garaažis auto kütusepaagis kütuse hoiustamist ei loeta ladustamiseks.

Rohkem kui kahe korteriga elamu keldris ja elamusiseses garaažis võib ladustada tuleohtlikku vedelikku koguses kuni viis liitrit korteri kohta tingimusel, et neid ladustatakse eraldi pakendites ja eraldi kohtades. See tähendab, et ühe suure mahuti asemel tuleb kasutada mitut väiksemat kanistrit, mida keldris tuleb hoida hajutatult. Vältida tuleks ka seda, et selliseid kanistreid ei ladustataks keldri ühiskasutuses olevates ruumides. Kuna kogus on seotud korteriga, siis eelnõu koostajad on silmas pidanud, et seda kogust hoitakse korteri keldriboksis. Kehtiva määruse § 2 lõike 3 nõue on seotud aine kogusega, mille võimaliku põlemise korral saaks selle kustutada esmaste tulekustutusvahenditega, ja mitme korteriga elamu puhul on lisaks kogusele määratud ära ka aine leekpunkt. Eelnõu koostajate hinnangul on sellised kitsendused pigem subjektiivsed ja on tekitanud juba eos vaidlusi. Iga elanik, kes paigutab keldrisse või garaaži suure koguse tuleohtlikku vedelikku, seab ohtu hoone elanikud. Seega on arusaadav, et sellist ladustamist on vaja piirata, kuid piirang peab olema selge ja võimalikult väheste lisatingimustega.

**Lõike 5** kohaselt ei tohi ehitises ladustada tuleohtlikku vedelikku ja tuleohtlikku gaasi, mille mahutil või pakendil on lekkimise tunnused. Nõue aitab otseselt minimeerida võimalikke ohte. Tuleohtliku vedeliku ja tuleohtliku gaasi ladustamiseks tuleb kasutada selleks ettenähtud ja tervet mahutit või pakendit. Kui soovitakse kasutada muud mahutit või pakendit, peab ladustaja olema veendunud, et see on terve ja sobiv valitud aine ladustamiseks.

**Lõike 6** kohaselt võib generaatoriruumi kuni 3 m3 mahutavusega kütusemahuti paikneda generaatoriga samas tuletõkkesektsioonis. Nõue on võimalikule generaatorile, mis paigutatakse keldrisse. Generaator vajab tööks kütust ja ei ole praktiline, kui kütus asub mujal. Keldri generaatoriruum peab olema eraldi tuletõkkesektsioonis – vaid sellisel juhul saab generaatori juures hoida ka vajalikku kütust. Kui keldrist pole moodustatud eraldi tuletõkkesektsiooni, tuleb seda teha enne, kui generaator sinna paigutatakse.

**Lõike 7** kohaselt ei tohi ladustada põlevmaterjali elektrijaotla või elektrijaotuspunkti sees, all, peal ega vastas. Ka kehtiva määruse §-s 6 on sama nõue, mille eesmärk on vähendada riski, et elektri­seadeldiste võimaliku ülekuumenemise või muu rikke tõttu süttib põlevmaterjal ja tekib tule­kahju. Elektrijaotlana saab käsitada elektriruumi või -ala, mis sisaldab üht või mitut jaotus­seadet, näiteks elektrikilpi või -sektsiooni. Elektrijaotla võib olla nii hoone sees kui ka väljas. Kõige tüüpilisem elektrijaotla on alajaam või hoone elektriruum, kus paiknevad elektrikilbid. Elektrijaotuspunkt on elektrikilp ehk elektrikooste.

**Lõike 8** kohaselt ei tohi ladustada põlevmaterjali hoone tehnosüsteemi ruumis ega tehnosüsteemide sõlmpunktis, sealhulgas ventilatsiooniruumis, nõrkvooluruumis, serveriruumis või veemõõdu­sõlmes. Samuti ei ladustata põlevmaterjali näiteks päästemeeskonna infopunktis või akuruumis. Põlevmaterjali sellistes kohtades hoidmine suurendab tulekahju korral nende kohtade eripõlemiskoormust, mis omakorda kahjustab seadmeid või raskendab päästetööde tegemist.

Eelnõu §-s 5 sätestatakse nõuded põlevmaterjali ladustamisele küttesüsteemi ja muu kuuma välispinnaga seadme läheduses. Kuna küttesüsteem või muu kuuma välispinnaga seade võib kuumeneda temperatuurini, kus selle läheduses põlevmaterjal võib soojuskiirguse tagajärjel süttida, on oluline sätestada vajalikud tuleohutusnõuded põlevmaterjali sellisele ladustamisele.

**Lõike 1** kohaselt ladustatakse põlevmaterjali, sealhulgas küttematerjali ja riietusesemeid, kütte­süsteemist või muust kuuma välispinnaga seadmest ohutus kauguses. Väga levinud tule­ohutusnõuete rikkumine on näiteks küttepuude ladustamine ahju või kamina kuuma välispinna vastas. Niiskete küttepuude kuivatamine kütteseadme välispinnal võib põhjustada tulekahju. Samuti võib põhjustada tulekahju tekstiilist esemete ladustamine kütteseadme kuumal välis­pinnal. Seega on oluline, et küttematerjali ega riietusesemeid ei ladustataks ahju, kamina või pliidi vahetus läheduses. Küttepuid võib enne kasutamist hoida toas, kuna kuivadel küttepuudel on märksa parem kütteväärtus ja need hoiavad ka ahju korras. Seda tuleb aga teha kütte­süsteemist eemal.

**Lõike 2** kohaselt määratakse põlevmaterjali ohutu kaugus küttesüsteemist või muust kuuma välispinnaga seadmest küttesüsteemi või muu kuuma välispinnaga seadme või selle komponendi tootja kasutusjuhendi järgi. Kui sellist kasutusjuhendit ei ole, tuleb arvestada eelnõu lisas 1 „Põlevmaterjali ohutu kaugus küttesüsteemi ja muu kuuma välispinnaga seadme välispinnast“ toodud ohutuid vahemaid. Eelnõu lisa 1 väljatöötamisel on arvestatud standardi EVS 812-3:2007 „Ehitiste tuleohutus. Küttesüsteemid“ põhimõtteid, kuid nõudeid on lihtsustatud. Lisas 1 nimetatud mõõdukalt kuuma välispinnaga küttesüsteemi hulka saab muu hulgas lugeda ka korteri keskkütteradiaatorit, kuid ohutu kauguse kehtestamine sellisele seadmele piiraks oluliselt näiteks kardinate paigutamist keskkütteradiaatori lähedusse või sellel pesu kuivatamist. Seega ei ole kuja nõuet kehtestatud elektrilistele kütteseadmetele, keskkütte radiaatoritele jms, kuid selliste seadmete kasutamisel tuleb alati juhinduda tootja juhistest, et tagada ohutus.

**Lõike 3** kohaselt kaitstakse põlevmaterjalist põrand, mis paikneb kasutusel küttesüsteemi koldesuu ees, mittepõlevast materjalist kattega. Mittepõlevast materjalist kate võib olla näiteks plekist, klaasist, looduslikust kivist või keraamilistest plaatidest. Mittepõlevat materjali ei tohi eemaldada või katta vaibaga, sest sellisel juhul ei ole tagatud tuleohutus olukorras, kus näiteks küttekolde segamisel hüppavad välja põlevad või hõõguvad söed. Samas võib eelnõu järgi tõendada ohutust ka muul viisil, näiteks sellega, et küttesüsteem paikneb kivipõrandal. Eelnõus nähakse ette ka mittepõlevast materjalist katte miinimummõõtmed, mis lähevad kokku standardi EVS 812-3:2007 „Ehitiste tuleohutus. Küttesüsteemid“ põhimõtetega. Neid tuleb võtta arvesse ka juhul, kui soovitakse ehitada küttesüsteemi ümber kivist ääred.

**Lõikes 4** nähakse ette, kui suur peab olema kaitstud ala, kui lahtise küttesüsteemi ees on vähemalt 50 millimeetri kõrgune ääretõke või kui küttesüsteemi kolde sügavus on üle 750 milli­meetri. Sellisel juhul ei juhinduta mitte sama paragrahvi lõikest 3, vaid järgitakse lõiget 4, st kaitstud ala koldesuu ees võib 750 millimeetri asemel olla vähemalt 600 millimeetrit.

Eelnõu §-s 6 sätestatakse nõuded põlevmaterjali ladustamisele ehitise välisseina läheduses.

**Lõike 1** kohaselt ei tohi põlevmaterjali ladustada ehitise välisseina läheduses selliselt, et see tekitab tuleohtu või raskendab päästetööd. See tähendab, et põlevmaterjali ladustamisel peab arvestama eelkõige sellega, et see ei kiirendaks tule levikut. Nii näiteks suurendab tuleohtu olukord, kus hoonetevaheline kuja on täis põlevmaterjali, nagu küttepuud või jäätmed. Kuja mõte on takistada tulekahju levikut ühelt hoonelt teisele. Kui tulekahju võib levida kujasse ladustatud põlevmaterjali kaudu, kaob ära selle mõte. Samas ei ole kujas põlevmaterjali ladustamise keeld absoluutne: väikeses koguses põlevmaterjali ladustamine ei tekita olulist ohtu. Kindlasti peab arvestama ka päästjatele vajaliku liikumisruumiga, sest tulekahju korral võib olla vaja tulla ehitisele väga lähedale, ja kui see on suure hulga põlevmaterjali tõttu raskendatud, raskeneb ja pikeneb oluliselt päästetöö.

**Lõike 2** kohaselt peab põlevmaterjali ladustamise koht olema ohutus kauguses hoonest, milles on elu- või töökohad. Kui ohutu kaugus ei ole tõendatud muul usaldusväärsel viisil, loetakse selleks vähemalt neli meetrit süttiva pinnakihiga või mis tahes tulepüsivusega hoone välisseina ukse-, akna- või muust avast. Kehtiva määruse järgi on ohutu kaugus sellise hoone puhul seotud selles püsivalt viibivate inimestega, kuid sisult on peetud sellega silmas elu- ja töökohti. Nii täpsustatakse eelnõuga, et kõne all on hoone, kus inimesed elavad või töötavad ehk viibivad päeval või öösel. Seega on kuja nõue näiteks elamu, büroohoone ja kogunemishoone kohta. Samas näiteks kuuri ja garaaži ning muude abihoonete ja -rajatiste puhul ei ole vaja tuua kuja eraldi välja, sest põlevmaterjali ladustamine nende läheduses ei tekita ohtu inimelule. Kuuri, garaaži ning muude abihoonete ja -rajatise kohta kehtib sama paragrahvi lõike 1 üldnõue.

Ohutuks kauguseks põlevmaterjali ladustamisel loetakse vähemalt neljameetrist kuja süttiva pinnakihiga hoone või mis tahes tulepüsivusega hoone välisseina ukse‑, akna- või muust avast. Kui hoone välissein ei ole põlevmaterjalist, näiteks betoonsein, ning selles ei paikne ava, mis on kuni nelja meetri kaugusel põlevmaterjali ladustamise kohast ja mille kaudu saab tulekahju levida hoonesse, võib põlevmaterjali ladustada ka hoone välisseina vastas.

Klaasipesuvedelike ja küttepuude ladustamine tanklapoodide välisseinte ääres on sage praktika. Ka kehtivas määruses on nõue, et põlevmaterjali ladustamise koht on hoonest, milles püsivalt viibivad inimesed, ohutus kauguses ning kui ohutu kaugus ei ole tõendatud muul usaldusväärsel viisil, loetakse ohutuks kauguseks süttiva pinnakihiga hoone või mis tahes tulepüsivusega hoone välisseinast olevast ukse-, akna- või muust avast vähemalt neli meetrit. Seega tuleks seda nõuet ka uues määruses järgida. Samas on Päästeamet asunud seisukohale, et kuna tanklahoones viibib üldjoontes ööpäev ringi vähemalt üks töötaja, kes ohu korral saab operatiivselt tegutseda, siis küttepuid ja klaasipesuvedelikke võib hoida tanklahoone välisseina ääres väikeses koguses (küttepuid kuni üks ruumimeeter, klaasipesuvedelikke kuni 80 liitrit) kaanega suletavas metallkastis või konteineris, mis peab tavapäraselt olema suletud asendis ja paigutatud selliselt, et metallkast või konteiner ei takista ehitisest väljumist. Küttepuude ja klaasipesuvedeliku kõrvuti ladustamisel peab metallkastide või konteinerite eraldamiseks jääma vähemalt kahe meetrine vahemaa. Ehkki kõik klaasipesuvedelikud ei ole ohtlikud ained, võiks neid ladustada ühtsel viisil. Sellises suuruses konteiner ei anna olulist põlemiskoormust juurde ega tekita täiendavat tuleohtu isegi, kui see on paigutatud hoone välisseina vastu või akna lähedusse. Konteiner peab tavapärases asendis olema suletud ja isegi kui mõni pahatahtlik kodanik peaks siiski otsustama visata põleva eseme konteinerisse, ei tohiks otseselt ka leeki sellest konteinerist välja tulla.

Samas on igati tervitatav, et kaupmehed leiaksid neile kaubaartiklitele uue koha, sest olemuselt ohtlikud ained ja põlevmaterjal ei sobi lähestikku ladustamiseks. Kui ohutuma koha valik on näiteks krundi väiksuse tõttu siiski keeruline või osutub võimatuks, tuleb omalt poolt tagada pidev valve ja seire võimalike ohuolukordade koheseks märkamiseks ja neile reageerimiseks, kuid esmalt peaks siiski otsima võimalusi põlevmaterjali eemaldamiseks tankurite ja tankla hoonete (kauplus) vahelt.

Lisaks kuja reguleerimisele nähakse lõikega 2 ette põhimõte, et ohutuse võib tagada ka muul usaldusväärsel viisil. Alati ei ole võimalik tagada põlevmaterjali ladustamisel piisavat kuja. Samas on aga võimalik võtta alternatiivseid ohutusmeetmeid. Üks selline meede on hoonete väline sprinkleerimine, kus sprinkleripead asuvad hoone välisseina kaitseks näiteks räästa all. Sellisel juhul jahutab sprinkler tulekahju selle algusfaasis ja hoiab ära võimaliku edasileviku kuni päästemeeskonna saabumiseni.

Eelnõu §-s 7 sätestatakse nõuded põlevmaterjalist jäätmete ja olmejäätmete (edaspidi koos *jäätmed*) ladustamisele. Kehtivas määruses on nõuded vaid põlevmaterjalist jäätmete ladustamisele, kuid Päästeameti praktikale tuginedes on asjakohane seada nõuded ka olme­jäätmete ladustamisele.

Jäätmeseaduse § 7 kohaselt on olmejäätmed:

1. kodumajapidamistest kogutud segajäätmed ja liigiti kogutud jäätmed, sealhulgas paber ja kartong, klaas, metallid, plast, biojäätmed, puit, tekstiil, pakendid, elektri- ja elektroonika­seadmetest tekkinud jäätmed, patareid ja akud ning suuremõõtmelised jäätmed, sealhulgas madratsid ja mööbel;
2. muudest allikatest kogutud segajäätmed ja liigiti kogutud jäätmed, mis on oma koostise ja omaduste poolest kodumajapidamisjäätmete sarnased.

Olmejäätmete hulka ei kuulu tootmis-, põllumajandus-, metsandus-, kalandus-, septiku ega kanalisatsioonivõrgu ja reovee töötlemise jäätmed, romusõidukid ega ehitus- ja lammutus­jäätmed. Seega on eelnõus peetud olmejäätmetena silmas eelkõige kodumajapidamisjäätmeid.

Kuna kasutatud patareid ja akud on jäätmeseaduse kohaselt liigitatavad kodumajapidamisjäätmete hulka, siis on eelnõu koostajad seisukohal, et nende ladustamisel piisab, kui neid käesolevas määruses käsitada olmejäätmetena. Põhjalikumalt reguleerib kasutatud patareide ja akude käitlemist keskkonnaministri 10. jaanuari 2008. aasta määrus nr 5 „Kasutatud patareide ja akude käitlusnõuded“[[9]](#footnote-9).

**Lõike 1** kohaselt ei tohi ladustada jäätmeid ehitise välisseina läheduses selliselt, et see tekitab tuleohtu või raskendab päästetööd. Võrreldes kehtiva määrusega sõltub jäätmete ladustamise koht vaid ehitise välisseina lähedusest ja päästetöö takistamisest hoidumisest. Kehtiva määruse kohaselt tuleb jäätmete ladustamisel järgida ka kaugust kinnistu piirist. See nõue jäetakse eelnõuga välja, kuna seda on tiheasustusalal keeruline järgida. Eelkõige tuleb arvestada sellega, et jäätmete ladustamine ei soodustaks tule levikut. Samas ei ole kujas jäätmete ladustamise keeld absoluutne, kuna väikeses koguses ladustamine ei tekita olulist ohtu. Alati tuleb arvestada ka vajadusega tagada päästjatele vajalik liikumisruum.

**Lõike 2** kohaselt loetakse eelnõu tähenduses jäätmete ladustamiseks üle 75 liitri jäätmete ladustamist konteineris, hoiukotis või muul viisil. Võrreldes kehtiva määrusega on väiksem ladustatavate jäätmete kogus, millest alates nõuded kehtivad. Seda põhjusel, et eelnõuga reguleeritakse ka olmejäätmete ladustamist ja prügiettevõtjate väikseim jäätmekonteiner on 75‑liitrine. Kui kasutatakse sellest väiksemat kogumiskonteinerit või hoiukotti, siis selle koguse kohta nõuded ei kehti. Silmas tuleb pidada, et nõuet kohaldatakse ka prügipressis ladustatavatele jäätmetele, eelkõige olukorras, kus press ei tööta ja selles on põlevmaterjali. Kuna prügipress on ette nähtud puidu, paberi, papi või kile kokkusurumiseks, siis juhul, kui põlevmaterjal ei ole kokku pressitud, on tegemist selle ladustamisega. Seega tuleks prügipressi põlevmaterjali lisamisel panna see võimalikult sagedasti tööle, et selles oleks põlevmaterjali alati vähe.

**Lõike 3** kohaselt peab olema jäätmete ladustamise koht ohutus kauguses hoonest, milles on elu- või töökohad. Kui ohutu kaugus ei ole tõendatud muul usaldusväärsel viisil, loetakse selleks vähemalt neli meetrit süttiva pinnakihiga või mis tahes tulepüsivusega hoone välisseina ukse-, akna- või muust avast, välja arvatud ühe või kahe korteriga elamu puhul. Suurim muudatus on ohutus kauguses: kehtivas määruses on see kaks meetrit, kuid et eelnõuga sätestatakse nõuded ka olmejäätmete ladustamisele, on asjakohane nimetada ohutuskujana sama vahemaa, mis on nähtud ette eelnõu §-s 5 põlevmaterjali kohta. Samas sätestatakse, et seda nõuet ei pea järgima ühe või kahe korteriga elamu puhul. Seda eelkõige põhjusel, et sellises elamus on vähe inimesi ja ka olmejäätmete kogus seega väiksem. Lisaks ei pruugi väikesel kinnistul olla võimalik nelja meetri nõuet täita. Eelnõuga täpsustatakse ka, et silmas on peetud hoonet, kus inimesed elavad või töötavad ehk viibivad päeval või öösel, ja jäetakse välja seos kinnistu välispiiriga (vt § 6 lõike 2 selgitust).

**Lõike 4** kohaselt ei tohi ladustada jäätmeid koos hõõguva söe, tuha, sigareti ega muu tuleohtliku esemega. See nõue aitab oluliselt vähendada tulekahjuohtu, sest paljud tulekahjud on saanud alguse, kui hõõguv süsi või kustutamata sigarett on visatud plastkonteinerisse. Mõni jäätme­konteinerite tootja on lisanud jäätmekonteinerite peale hoiatuse, et need ei ole mõeldud hõõguvate, sealhulgas kuumade esemete ladustamiseks. Kõige parem on, kui jäätmete ladustamise koht, konteiner ega hoiukott ei ole põlevmaterjalist.

**Lõike 5** kohaselt peab ohtliku aine jäätmeid kogumispunktis ja ladustamise kohas ladustama käesoleva määruse ohtliku aine ladustamise tuleohutusnõudeid järgides. Ohtliku aine jäätmed on seega määruse kohaselt käsitatavad kui ohtlikud ained, mille ladustamisel tuleb olla väga hoolas, kuna ohtlikud jäätmed on jäätmed, mis võivad oma kahjuliku toime tõttu olla ohtlikud tervisele, varale või keskkonnale. Need omadused pärinevad üldjuhul jäätmetes sisalduvatest ohtlikest kemikaalidest. Ohtliku aine jäätmed võivad segunedes süttida, tekitada omavahel reageerides või tulekahjusse sattudes tõsiseid kahjusid. Kuna ohtlike ainete ladustamise nõudeid ei tule järgida kodumajapidamises ja jaemüügis, siis seal saab aluseks võtta üldised põlevmaterjali ja jäätmete ladustamise tuleohutusnõuded, sest kodumajapidamises ja jaemüügis tuleb samuti tagada ohtlike aine jäätmete tuleohutu ladustamine. Küll aga peab ohtliku aine jäätmete kogumispunktis ja ladustamise kohas järgima ohtliku aine ladustamise tuleohutusnõudeid, et tagada võimalikult väike oht inimese elule ja tervisele ning keskkonnale.

Eelnõu §-s 8 sätestatakse nõuded suures koguses põlevmaterjali lahtisele ladustamisele ja selle plaanile. Ehkki ka kehtivas määruses on viidatud, et suures koguses põlevmaterjali ladustamise korral tuleb koostada ladustamise plaan, ei ole selle sisu täpsemalt avatud. Eelnõu lisas 2 „Põlevmaterjali lahtise ladustamise plaani näidis“ esitatakse näidis, milline võiks see plaan välja näha. Näidis sisaldab vajalikke vahemaid, kõrgusi ja muud olulist. Eelnõuga kaotatakse ära kohustus kooskõlastada plaan Päästeameti asukohajärgse päästekeskusega, mis on Põhja, Ida, Lõuna või Lääne Päästekeskus. Eelnõu koostajad juhivad tähelepanu, et turba kaevandamise aladele määruse nõuded ei kehti, sh ei kehti ka põlevmaterjali lahtise ladustamise plaani koostamise vajadus. Kuid kui turvas veetakse turba kaevandamise alalt ära ja ladustatakse asutuse või ettevõtte ehitise territooriumile, siis tuleb juhinduda määruse nõuetest. Turba kaevandamine toimub looduses ja kaevandamist reguleerib maapõueseadus ja selle rakendusaktid. Turvast saame lugeda tuleohutuse seaduse kohaselt põlevmaterjaliks, kui ta veetakse kaevandamise kohalt mujale.

**Lõike 1** punkti 1 kohaselt nähakse ette, et kui ehitise territooriumil ladustatakse põlevmaterjali lahtiselt kokku üle 1000 kuupmeetri, peab tagama selle ohutu kauguse ehitisest ja muust põlevmaterjalist ning päästetöö võimalikkuse. See nõue on sarnane kehtiva määruse § 5 nõudele. Välja jäetakse vaid kinnistu välispiiriga arvestamise kohustus (vt § 6 selgitust).

**Lõike 1** punkti 2 kohaselt nähakse ette, et kui ehitise territooriumil ladustatakse põlevmaterjali lahtiselt kokku üle 1000 kuupmeetri, peab koostama põlevmaterjali lahtise ladustamise plaani ja esitama selle enne ladustamist asukohajärgsele päästekeskusele.

Võrreldes kehtiva määrusega on eelnõus kaks muudatust.

1. Põlevmaterjali lahtise ladustamise plaan tuleb edaspidi koostada juhul, kui põlevmaterjali ladustatakse lahtiselt ehitise territooriumil kokku rohkem kui 1000 kuupmeetrit. Kehtiva määruse kohaselt ei arvestata põlevmaterjali kogust tervikuna. Seega ei pea praegu plaani koostama näiteks juhul, kui ladustatakse ühes kohas 950 kuupmeetrit ja teises kohas samuti 950 kuupmeetrit. Samas on see võimaliku tulekahju korral suur kogus põlevmaterjali.
2. Reguleeritakse põlevmaterjali lahtise ladustamise plaani sisu, mistõttu ei ole plaani vaja enam Päästeametiga kooskõlastada, vaid see esitatakse enne ladustamist teadmiseks asukohajärgsele päästekeskusele. Nii saab Päästeamet võimaliku õnnetuse korral reageerimiseks vajaliku teabe. Vajadusel on Päästeametil võimalik endiselt küsida lisainfot, kuid enam pole vaja plaani kooskõlastada.

**Lõikes 2** määratakse teave, mida tuleb põlevmaterjali lahtise ladustamise plaanis kajastada. Plaan võib koosneda kirjeldusest ja skeemist, aga kogu info võib olla ka skeemil. Oluline on mõelda plaani koostamisel läbi kõik vajalikud aspektid ja võtta meetmeid tuleohu vähendamiseks.

1. Kõigepealt esitatakse plaanis põlevmaterjali lahtise ladustamise ala asukoha aadress ja katastri number.
2. Samuti esitatakse iga auna või virna kohta selle:
* paiknemise koht;
* laius meetrites;
* kõrgus meetrites – päästjatele on äärmiselt oluline, et kõrgus ei ületaks üheksat meetrit, sest sellest üle hakkab kustutustehnika võimekus langema;
* pikkus meetrites;
* ümbermõõt meetrites – siseministri 18. veebruari 2021. aasta määruse nr 10 „Veevõtu­koha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord“ § 7 lõikes 7 on sätestatud, et üle 200 m3 pindalaga põlevmaterjali alalise ladustamisala kustutusvee vooluhulk määratakse ladustamisala ümbermõõdu järgi, arvestades iga 50 meetri kohta vooluhulgaks 10 l/s. Seega on selline parameeter oluline, et määrata vajaliku kustutusvee vooluhulk;
* põlevmaterjali maksimumkogus kuupmeetrites – esitada tuleb põlevmaterjali maksi­mumkogus, mida ladustaja tahab aunas või virnas ladustada. Kui põlevmaterjali tegelik kogus jääb alla selle, on see igati sobilik. Samuti, kui soovitakse kogust suurendada, jäädes esitatud maksimumkoguse piiresse, ei tule iga kord koostada ja esitada Pääste­ametile uut plaani;
* põlevmaterjali liik;
* vahemaa kõrval paikneva teise auna või virnani meetrites;
* vahemaa kõrval paikneva hooneni meetrites.
1. Oluline on, et plaanis kajastuksid kõik põlevmaterjali lahtise ladustamise alaga samal kinnistul paiknevad hooned ja nende tuleohutusklassid (TP1, TP2 või TP3) ning naaber­kinnistul paiknevad hooned ja nende tuleohutusklassid (TP1, TP2 või TP3). Juhul, kui vahemaa põlevmaterjali lahtise ladustamise ala piirist naaberkinnistu hooneni on üle 36 meetri, ei pea naaberkinnistu hooneid ja nende tuleohutusklasse kajastama.
2. Oluline teave on ka veevõtukoht, mille kohta tuleb märkida:
* selle paiknemise koht;
* vahemaa põlevmaterjali lahtise ladustamise ala kõige kaugema välisääreni (meetrites);
* veeallika tüüp (survestatud või survestamata) ja
* veevooluhulk (liitrit/sekundis) või vee kogus (kuupmeetrites).

See teave on olemas veevõtukoha omanikul või on andmed kättesaadavad ehitisregistris.

1. Plaanis tuleb näidata ka päästesõiduki juurdesõiduteed põlevmaterjali lahtise ladustamise alale ja veevõtukohale ning kõvendatud pinnase materjal, näiteks asfalt, betoon või killustik. Samuti on oluline, et plaanis oleks kajastatud juurdesõiduteede laiust ning aiaga piiratud territooriumil väravate asukohta ning nende laiust ja kõrgust. See teave on vajalik päästemeeskonnale, et planeerida põlevmaterjali lahtise ladustamise alale juurdepääsu.
2. Viimaseks on vaja tuua plaanis ära ladustaja kontaktandmed ja plaani koostaja.

**Lõike 3** kohaselt juhindutakse põlevmaterjali lahtise ladustamise plaani koostamisel eelnõu lisast 2 „Põlevmaterjali lahtise ladustamise plaani näidis“ ja abimaterjalina saab kasutada ka Päästeameti juhendit[[10]](#footnote-10).

Eelnõu §-s 9 sätestatakse ohtliku aine ladustamise tuleohutusnõuded. Päästeamet viis 15.02-12.03.2021 läbi kemikaaliohutuse reidi, mille ajal kontrolliti üle Eesti 54 asutust, mis ei olnud suurõnnetuse ohuga või ohtlikud ettevõtted. Puudused tuvastati 41 asutuses ehk tuleohutusnõuded olid täidetud vaid 24% (13 asutust). Inspektorid hindasid selle käigus ühe aspektina, kas hoiukohtades on ohtlikud ained ladustatud ainete ühtesobivusele, omavahel reageerivad kemikaalid on eraldatud, sh hapnikuballoon ei puutu kokku rasva, õli või muu tuleohtliku vedelikuga ning ühes ruumis/sektsioonis ei ladustada põlevgaasi koos hapnikuga. 28 asutuses tuvastati erinevaid puudusi, mis on seotud ainete hoiustamisega. Nii tuvastati reidi raames näiteks, et basseiniga asutustes hoiustatakse ühes ruumis naatriumhüpokloritit (või kaltsiumhüpokloriti) ja väävelhapet. Samas ei ole kanistrid või muud anumad eraldatud teineteisest alusvannidega. Naatriumhüpokloriti (või kaltsiumhüpokloriti) ja väävelhappe segunemisel eraldub väga mürgine gaasiline kloor. Seega on väga oluline, et neid aineid hoiustatakse selliselt, et need eraldatakse teineteisest või paiknevad nii, et oleks välistatud ohtlike ainete kokkupuutumine nende käitlemise käigus või õnnetuse, sealhulgas taara lekkimise, korral. Tuli ka ette olukordi, kus väävelhapet hoiustati puidust alustel või väävelhape paigutati ventilatsiooniruumi, et hoida eraldi naatriumhüpokloritist. Samuti ka muude kemikaalide korral puudusid väga tihti alusvannid, olid liiga madalad või ebasobilikud ehk lekke korral voolaks kogu kemikaal põrandale ning sellega seoses pole välistatud ka erinevate ainete omavaheline sobimatu segunemine. Alusvanni ebasobivuse korral võib lekkinud kemikaal hakata reageerima alusvanni materjaliga ning põhjustada sellega täiendavat ohtu.

Ühel juhul tuvastati, et põlevgaasi ja hapnikku hoitakse ruumis ühes osas koos, kuigi ehitises ei tohi ladustada ühes ruumis või lao sektsioonis põlevgaasi koos hapnikuga. Tuli ette ka rikkumisi, kus kemikaali hoiuruumis hoiti ka muid asju, sh koos põlevmaterjaliga või kemikaale hoiustati koos teiste esemetega varjatult ning tankla vallitusalas kasvasid puud. Inspektorid tõid veel välja ka seda, et tihti ei olnud hoiuruumid sobilikud kemikaali hoiustamise jaoks: liiga niisked või soojad/külmad, ei ole hästi ventileeritavad. Samuti ei olnud hoiuruumides ega ka dosaatoriruumides (basseinid) kasutusel termomeetreid temperatuuri jälgimiseks. Tihtipeale oli ka läbimõtlemata ventilatsioonisüsteemid.

Ainuüksi selle reidi tulemuste põhjal saab järeldada, et meil siiski on vaja ühtseid nõudeid, kuidas ohtlikke aineid ladustada. See on ka üks põhjus, miks määruse eelnõule lisati uus lisa (lisa 3), kus määratakse ära ohtlike ainete ühtesobivusnõuded ja täiendati oluliselt ohtlike ainete ladustamise tuleohutusnõudeid.

**Lõike 1** kohaselt ladustatakse ohtlikku ainet eelnõu lisa 3 „Ohtlike ainete ühtesobivus“ kohaselt. Kehtiva määruse vastava lisaga võrreldes on eelnõusse toodud sisse mürgiste gaaside ladustamise nõuded ning on täpsustatud osade aineklasside ühtesobivust (näiteks eraldamise vajaduse puudumise korral on täpsustatud ainete ladustamise eesmärki või varasemalt eraldamist nõudnud aineid on eelnõuga lubatud hoida koos). Välja on jäetud ohtlikud ained, mis kuuluvad ohtliku aine klassi 1 (lõhkeained ja neid sisaldavad esemed), 6.2 (nakkusohtlikud ained) või 7 (radioaktiivsed materjalid), kuna neid ei tohi hoida koos ühegi teise ohtliku aine klassi ainega. Samuti on välja jäetud välja ohtliku aine klassi 9 (muud ohtlikud ained ja esemed) ained, näiteks asbest, ning keskkonnale ohtlikud ained, liitiumakud ja ained, mida kasutatakse näiteks turvapatjade täispuhumiseks. Nende puhul tuleb eraldi hinnata ohtliku aine omadusi ja ühtesobivust teist klassi ainetega. Uue tabeliga on vähendatud ohtu, mis võib tekkida samas ruumis olevate ainete juhuslikul segunemisel, tulekahjusse sattumisel või näiteks kustutustööde käigus veega reageerimisel. Tabeli numeratsiooni aluseks on ohtlike veoste rahvusvahelise autoveo Euroopa kokkulepe[[11]](#footnote-11), mis sisuliselt järgib kehtiva tabeli mõtet. Selline süsteem on ülemaailmselt tunnustatud, seda on suhteliselt lihtne kasutada ja valdkonnas tegutsevad ettevõtjad saavad sellest hästi aru. Eelnõu koostajad on täpsemalt juhindunud Ühendkuningriigis välja töötatud ohtlike ainete ladustamise nõuetest[[12]](#footnote-12).

Kehtiva määruse lisas 2 oleva tabeliga võrreldes on eelnõus tegevustele „ei ole vaja eraldada“ ja „on vaja eraldada“, lisatud „eraldi hoidmine“ ja „isoleerimine“ ning nendele tegevustele on antud ka sisu (vt edaspidi). Selline käsitlus annab laiemad võimalused ohtlike ainete ladustamiseks, kuid sisuliselt ei ole tegemist uute tegevustega. Kehtivas määruses on mõiste "eraldamine", kuid selgelt ei tule välja, mida selle all mõeldakse. Näiteks kehtiva sõnastuse kohaselt tuleb eraldi ruumides kindlasti hoida hapnikku ja põlevgaasi, kuid arvestades teisi aineklasse tuleks eraldamist nõuda ka muudel juhtudel. Seega kehtivas määruses ei arvestata kõiki aineklasse ning ainetest lähtuvaid ohte, mida eelnõuga soovitataksegi parendada.

Samas on lisatud säte, et ohutuse tagamist on võimalik tõendada ka muul alusel, selleks loetakse kas muid rahvusvahelisi nõudeid (sagedasti kasutusel just rahvusvaheliste ettevõtete Eesti esindustes) või ohutuskaartidel olevat teavet (kui see on piisav ohutuse tagamiseks). Seega ei näe määruse koostajad ette pelgalt määruses sätestatud nõuete täitmist, vaid ohutuse tagamiseks on lubatud järgida ka muid dokumente. Oluline on, et ohtlike ainete ladustamisel oleks tagatud ohutus inimese elule ja tervisele ning ümbritsevale keskkonnale.

**Lõike 2** kohaselt tuleb ohtlikud ained eraldada, hoida eraldi või isoleerida, kui see on vajalik. Millise aine puhul millist meetodit kasutada, nähtub eelnõu lisast 3 „Ohtlike ainete ühte­sobivus“.

1. Ohtlike ainete **eraldamine** tähendab, et neid ladustatakse eraldi ruumides. Sellisel juhul peab ühtlasi tagama määruse nr 17 kohaste tuletõkkesektsioonide olemasolu. Teatud juhtudel peab ruum moodustama eraldi tuletõkkesektsiooni, näiteks laoruum, mille eri­põlemiskoormus on üle 600 megadžauli ruutmeetri kohta ja pindala vähemalt 10 ruut­meetrit. Eraldamiseks võib kasutada telliskivi- või betoonkonstruktsiooni või muud lahendust, mis peab vastu tulekahju ja plahvatuse korral. Alternatiiv on ladustada ohtlikke aineid välitingimustes, kuid sel juhul tuleb tagada piisav vahemaa eri klassi ainete vahel.
2. Ohtlike ainete **eraldi hoidmine** tähendab, et neid võib ladustada samas ruumis ja üksteisest vähemalt kolme meetri kaugusel, kuid peab olema välistatud nende kokkupuude käitlemisel ja õnnetuse, sealhulgas pakendi lekkimise korral.
3. Ohtlike ainete **isoleerimine** tähendab, et neid ladustatakse eraldi selleks kohandatud hoones või välitingimustes tulekindlates turvakappides. Mõlemal juhul on vajalik piisav eraldatus teistest hoonetest ja kinnistu piirist.
4. Mõne ohtliku aine **eraldamine** teisest **ei pruugi olla vajalik**, kuid täpsema info saamiseks tuleb uurida ohtliku aine ohutuskaarti ja muid allikaid, et saada reaktsioonivõimeandmeid ja teha kindlaks, kas ainete koos ladustamine on ohutu. Samas võivad mõnel juhul ohtlikud ained, mis on eelnõu lisas 3 märgitud ühtesobivaks, omavahel reageerida. Selliste juhtumite vältimiseks tuleb uurida ohtliku aine ohutuskaardi 7. jagu „Käitlemine ja ladustamine“ ja muid allikaid, et saada reaktsioonivõimeandmeid ja teha kindlaks, kas ainete koos ladustamine on ohutu.

**Lõikega 3** nähakse ette, et kui ohtlikke aineid ei ole võimalik eraldada või hoida eraldi või kui ohtliku aine ohutuskaarte või muid allikaid uurides selgub, et ainete kokkupuutel tekib oht, kasutatakse ohtlike ainete kindlaid alusvanne või vallitusalasid.

Alusvanne või vallitusalasid tuleb kasutada ka juhul, kui on oht, et lekke korral valgub ohtlik aine teise ruumi, ohustab seadmeid või võib sattuda kanalisatsiooni. Arvestama peab kindlasti ka seda, et ohtlikke aineid võib laoruumis sõltuvalt ühtesobivusest olla erinevaid ja ainete omaduste tõttu võib seega alusvannide materjal erineda. Alusvann või vallitusala peab olema vähemalt kümme protsenti suurem kui suurima ohtliku aine mahuti mahutavus. See peab tagama kindluse, et lekkiv aine mahub alusvanni või vallitusalasse ära. Lisaks tuleb arvestada ka neutraliseeriva või kustutava ainega, mis samuti peab kasutamisel alusvanni või vallitus­alasse mahtuma. Lekke korral valgub ohtlik aine alusvanni või vallitusalasse ning seeläbi ei satu ohtu samas ruumis olevad muud ohtlikud ained ja seadmed. Teatud ohtlikud ained võivad kanalisatsiooni sattudes ohustada veepuhastusjaamu, sest tapavad bakterid, mis puhastavad vett. Ohtliku aine mahuti võib eelnõu tähenduses olla ka kanister või muu anum, milles hoiustatakse ohtlikke aineid. Nõude eesmärk on minimeerida võimalikku leket või purunemise tagajärjel õnnetuse eskaleerumist ja mõju ulatust.

**Lõike 4** kohaselt ei tohi omavahel reageerivaid ohtlikke aineid ladustamisel käidelda samal ajal, kui nende segunemine ei ole avariiolukorras välistatud. Ohtlikud ained võivad omavahel reageerides põhjustada lisaohtu. Nii ei saa näiteks ettevõtja viia samal ajal ühest kohast teise ühel transpordialusel ohtlikke aineid, mille reageerimisel võib moodustuda uus aine või süttiv või plahvatusohtlik aine või eralduda soojus.

Õnnetuse tagajärjed sõltuvad suuresti:

1. selle tüübist – leke, põleng või plahvatus;
2. ohtliku aine omadustest, sealhulgas olekust – gaasiline, vedel või tahke;
3. ümbritsevast keskkonnast ja ilmastikutingimustest.

Väiksema õnnetuse korral on tagajärjed tuntavad vaid ettevõttes. Suurema õnnetuse korral võib mõju ulatuda väljapoole seda ning kahjustada ümberkaudset elanikkonda, keskkonda ja vara.

**Lõike 5** kohaselt peavad ruumi põrand ja sein, mis võivad puutuda kokku ohtliku ainega, olema siledad ja tihedad ning kaetud ohtliku aine kindla materjaliga, et ohtlik aine ei koguneks, imbuks ruumi konstruktsiooni ega tekitaks muud lisaohtu. Ohutuse seisukohalt on oluline, et lekke korral ei valguks aine pragudesse, kuna seeläbi võib tekkida lisaoht nii ruumi konstruktsioonile kui ka inimestele, sealhulgas võib lekkinud ohtlik aine reageerida pragude materjaliga. Juhul, kui ohtlik aine imbub läbi konstruktsiooni või seina- või põrandapinna, on see tulekahju korral lisaoht. Kui ehitises ei kasutata ohtliku aine kindlat materjali, on lekke korral oht, et ohtlik aine reageerib materjaliga. Üldiselt määratakse viimistlusmaterjal ehitusprojektiga, milles lähtutakse hoone muudest ehituslikest nõuetest ja võetakse arvesse ka aine ohtlikkust. Projekti koostamisel saab lähtuda siseministri 30. märtsi 2017. aasta määruse nr 17 „Ehitisele esitatavad tuleohutusnõuded“ §-s 8 toodud materjalide ja toodete jaotusest standardtulekatsete alusel. Kindlasti võetakse arvesse ka tootja sertifikaate ja paigaldusjuhised. Seega on oluline ehitusprojektis mõelda läbi siseviimistluses kasutatavad materjalid ja ehitamisel lähtuda ehitusprojektist. Ühtegi materjali ei saa siinkohal eraldi välja tuua, sest need on erinevate omadustega ja ette nähtud erinevates kohtades kasutamiseks.

**Lõike 6** kohaselt peab ohtliku aine ladustamise ruumi konstruktsioon olema selline, et võimaliku plahvatuse, tulekahju või ohtliku aine eraldumise mõju hoones oleks minimaalne. Selline ruum võiks piirneda välisseinaga, mille osa saaks täita paiskpinna nõudeid. Seda on vaja, et tagada teiste konstruktsioonide piisav survekindlus, kui avarii tagajärjel võib rõhk tõusta, näiteks keemiline reaktsioon, plahvatus või rõhu eraldumine seadmest. See hoiab ära kogu hoone kokkuvarisemise, kui surve vabastatakse ohutus suunas. Samuti on ohtlike ainete puhul vaja tagada tuletõkkesektsioonide olemasolu.

**Lõike 7** kohaselt peab oksüdeeriva või põleva ohtliku aine ladustamise ruumi põrandapind olema mittesüttivast materjalist. Seinas ja laes tuleb kasutada materjali, mis ei soodusta tulekahju teket ja eritab vähe suitsu. Materjalide valiku kohta vaata lõike 5 selgitust.

**Lõike 8** kohaselt peab ohtliku aine ladustamise ruumis olema piisav loomulik õhuvahetus või ventilatsioon, mis peab vastama ohtlikkust ainest ning selle käitlemisel tekkida võivale ohule. See tähendab, et kõigepealt tuleb teha kindlaks ohtliku aine omadused ning toimingud, mida aine käitlemisel tehakse. Näiteks kui tegemist on tuleohtliku aine ladustamisega või muu toiminguga, siis tuleb sellisest ruumist suunata õhk otse atmosfääri nii, et ei tekiks süttimisohtu. Värske õhu sissepuhke koht peab asuma eemal väljapuhkest, see tähendab väljapool ohutsooni. Lisaks tuleb (tule)ohtliku aine puhul ka analüüsida, kas võib tekkida plahvatusohtlik keskkond, sest plahvatusohu korral on vaja kasutada plahvatusohu kindlaid seadmeid (tuleohutuse seadus § 291 lg 1). Õnnetuse korral peab olema võimalik lülitada ventilatsioon kiiresti välja, mis peab tagama ohtliku aine kogusest tuleneva ohu minimeerimise. Piisav on ventilatsioon, mis tagab õhus lenduva aine eemaldamise ruumist. Ventilatsiooni äratõmbe piisavust saab hinnata näiteks, kui hoida töötava ventilatsiooniava all pabersalvrätikut. Kui see liigub vastu äratõmbe­resti, on ventilatsioonitugevus piisav.

Nõude täitmine peab tagama, et ei tekiks ohtliku aine ohtlikku sisaldust, sealhulgas tuleb arvestada ohtliku aine, näiteks põlevgaasi süttimise piiriga. Lekkiv põlevgaas võib moodustada kokkupuutel ümbritseva õhuga süttimisohtliku segu ja viia tulekahju või plahvatuseni. Põlevgaasi sisalduse kasvades kasvab ka tulekahju risk. Kui sellise ohtliku aine sisaldus ületab ülemise süttimispiiri, siis õhk küllastub ja süttimine muutub vähem tõenäoliseks. Ohtlikust ainest eralduv gaas, aur, tolm jms ei tohi levida ühest ruumist teise ega väljapoole neid.

Ruumides, kus hoiustatakse eriti tuleohtlikke vedelikke, on erinevate tuletõkkesektsioonide ventilatsioon üksteisest eraldatud, näiteks tulesiibriga, et vältida tule levikut. Olenevalt ruumist võib seal olla nii loomulik kui ka sundventilatsioon. Näiteks võib mistahes ohtliku aine ballooni ladustamise ruum olla ka loomuliku ventilatsiooniga. Ventilatsioon peab tagama ohtliku aine kogusest tuleneva ohu minimeerimise. Ventilatsiooni tõhustamine ja piisavus tagatakse kohtäratõmbe paigutamisega saasteallikale võimalikult lähedale, et eemaldada saasteained nende tekkekohas. Selle näiteks on tõmbekapid koolis keemiaklassis ja Eesti Kohtuekspertiisi Instituudi laboris. Lisaks ei tohi eelnõu kohaselt ventilatsiooniruumis ladustada ohtlikku ainet, sest õnnetuse korral on oht, et ohtlik aur liigub ühest ruumist teise ja põhjustab lisaohtu.

Ventilatsiooni kiireks ja ohutuks väljalülitamiseks on eelistatud, kui väljalülituskoht asub väljaspool ruumi, kus hoitakse ohtlikku ainet.

**Lõike 9** kohaselt peab kõrvalise isiku juurdepääs ohtliku aine ladustamise kohale olema tõkestatud. Selleks, et vältida seda, et inimene tekitab ohtu ohtliku aine ladustamise kohale või ohtlikud ained tekitavad ohtu inimesele, ja vähendada õnnetuse tagajärgi, on vaja hoida kõrvalised isikud ohtliku aine ladustamise kohast eemal. Eriti on see vajalik avalikes ruumides käideldavate ohtlike ainete puhul, näiteks koolides ja lasteaedades basseinikemikaalid ning muud pesukemikaalid. Samamoodi on vaja tagada ohutus tööstuses, sealhulgas ettevõtte ohtliku aine ladustamise kohas, eriti kui territoorium ei ole piiratud aiaga või tagatud ei ole valve. Ohtliku aine ladustamise kohad, sealhulgas mahuti tühjendamis- ja täiteavad, peavad võimaliku vandalismiohu vältimiseks olema lukustatud, et vähendada võimalikku ohtu inimese tervisele, keskkonnale ja varale.

**Lõike 10** kohaselt tuleb ohtliku aine ladustamise kohas, kus on oht, et ohtliku aine mahuti saab mehaaniliselt vigastada, paigaldada otsasõidu vältimise tõkis. See nõue peab tagama, et inimene või auto või muu masin ei tekitaks ladustamiskohale lisaohtu. Tõkis või vajadusel tõkised leevendavad ka õnnetuse võimalikke tagajärgi, vähendades näiteks löögitugevust.

**Lõike 11** kohaselt peab ohtliku aine ladustamise koht olema territooriumil põlevmaterjalist ja elu- või töökohaga hoone välisseinast vähemalt kuue meetri kaugusel. Põlevmaterjalid, näiteks kuivanud hein, puud, puidust alused ja papijäätmed, võivad õnnetuse, näiteks tulekahju korral ohustada ohtliku aine ladustamise kohta. Seeläbi võib õnnetus eskaleeruda, näiteks tuli levida ühest kohast teise, mis suurendab tagajärgede ulatust ja raskust. Samamoodi võib põlevmaterjal kanda ohtliku aine süttimise korral tuld edasi ja suurendada ohtu. Seega tuleb neid hoida üksteisest eemal. Kuuemeetrine kuja tagab ohtliku aine õnnetuse, näiteks selle süttimise, plahvatuse või lekke korral võimalikult väikese mõju läheduses olevale hoonele. Samamoodi tagab kuuemeetrine kuja eelkõige tulekahju korral võimalikult väikese mõju läheduses olevatele ohtlikele ainetele. Kuuemeetrine kuja on otseselt seotud järgnevates paragrahvides toodud mahutite ja mahutiparkide väiksema maapealse naftasaaduse, põlevkiviõli või selle saaduse või biokütuse mahuti kujaga. Selliselt on kujadele kehtestatud sarnased nõuded ning selline kuja tagab vajadusel ka operatiivteenistustele ligi- ja läbipääsud.

Ehkki jaemüüjatele eelnõus sätestatud ohtlike ainete ladustamise tuleohutusnõuded ei kehti, on siiski ka näiteks tanklates oluline tagada ohutus ja arvesse tuleb võtta põlevmaterjali ladustamise tuleohutusnõudeid (vt ka § 6). Klaasipesuvedelike ja küttepuude ladustamine tanklapoodide välisseinte ääres on levinud praktika, kuid seda tehes tuleks siiski arvesse võtta, et ohtlikud ained ja põlevmaterjal ei sobi lähestikku ladustamiseks. Kui ohutuma koha valik on näiteks krundi väiksuse tõttu keeruline, tuleks omalt poolt tagada pidev valve ja seire võimalike ohuolukordade koheseks märkamiseks ja neile reageerimiseks ning võimalikult sobiv taara või pakend ja piiratud kogused ladustamiseks.

**Lõike 12** kohaselt on lubatud eelnõu §-des 10–12 sätestatud miinimumkuja ehitusprojektis vähendada, kui kasutatakse arvutuslikku tõendust, kaitseseina, kaitsevallitist, udusüsteemi, piserdussüsteemi või muud samalaadset meetodit. See tähendab, et kui soovitakse vähendada hoidla, ammoniaagirajatise või hapniku hoiukoha miinimumkuja teistest ehitistest, tuleb ehitusprojektis näidata, millist riskide leevendamise meedet soovitakse kasutada. Ehitusprojekti koostamine on vajalik, et nii kohaliku omavalitsuse üksus kui ka päästeasutus saaksid planeeritavast tegevusest teada ning annaksid kooskõlastuse ja soovitused. Üle 60 m2 ehitisealuse pinnaga hoidla rajamine, ümberehitamine või laiendamine on ehitusseadustiku lisa 1 kohaselt ehitusloakohustuslik, mis omakorda tähendab ehitusprojekti koostamist ja selle kooskõlastamist asjaomaste asutustega. Seejuures võib käesoleva lõike alusel vähendada ka olemas­oleva hoidla, ammoniaagirajatise ja hapniku hoiukoha kuja, aga selleks tuleb samuti koostada ehitusprojekt, milles näidatakse võetavad meetmed.

**Lõike 13** kohaselt peab ohtliku aine ladustamisel tagama sobivate lekke piiramise ja neutraliseerimise vahendite olemasolu. Võimaliku lekke eskaleerumise ja tagajärgede vähendamiseks peab ohtliku aine käitleja kasutama sobivaid piiramis- ja neutraliseerimis­vahendeid. Need võivad olla absorbent, mittesüttiv imav materjal, poom, matt jms. Oluline on veenduda, et vahendid oleksid sobilikud puutuma kokku lekkinud ohtliku ainega. Näiteks on lekke korral teatud juhtudel hea kasutada absorbeeriva materjalina saepuru. Samas väävel­happele, eriti tugeva ja kontsentreeritud aine korral, saepuru ei sobi, sest tekib süttimisoht. Et vältida ohu eskaleerumist ja ohtu minimeerida peab olema võimaliku lekkest tingitud reostuse piiramiseks vajalikus koguses ohtlikule ainele sobivat absorbenti, näiteks turvast või muud suure mahutavuse ja imamisvõimega looduslikku või sünteetilist absorbenti. Piiramis- ja neutraliseerimisvahendeid tuleb soetada koguses, mis vastab ohu suurusele. See tuleb mõelda alati iga kord enne ladustamist läbi.

**Lõike 14** kohaselt tuleb ohtliku aine ladustamise kohale lisada märgistus sotsiaalministri 30. novembri 1999. aasta määruse nr 75 „Ohumärguannete kasutamise nõuded töökohas“ kohaselt. Selleks, et mõista, millised on ohtliku aine ladustamise koha ohud, on äärmiselt oluline lisada sellele märgistus. Seeläbi on võimalik saada infot, kas ladustatakse tule-, keskkonna- või terviseohtlikke aineid. Märgistus annab teavet võimaliku ohu ja selle liigi kohta.

Eelnõu §-s 10 ja järgnevates paragrahvides on määratud vajalikud kujad naftasaaduse, põlevkiviõli või selle saaduse või biokütuse hoidlatele ning ammoniaagirajatisele ja hapniku hoiukohale. Kehtivas õiguses on olemas vaid naftasaaduse, põlevkiviõli või selle saaduse või biokütuse hoidla kujad, ammoniaagirajatisele ja hapniku hoiukohale kehtiv õigus kujasid ette ei näe. Paragrahvides 10-12 toodud kujade tabelites tuleb kujasid lugeda nii, et kuni X meetrit on X meetrit kuni täisarvuni, X-Y meetrit on vahemik alates X täisarvu ületavat meetrit kuni Y meetrit täisarvuni jne. Selline lähenemine on lihtne ja hõlpsalt täidetav.

Eelnõu §-s 10 sätestatakse nõuded naftasaaduse, põlevkiviõli ja selle saaduse ning biokütuse hoidla kujale. Naftasaaduseks loetakse määruse kohaselt naftast rafineerimise teel saadud kütuseid, põlevkiviõliks loetakse põlevkivist toodetud vedelkütust ning biokütuse all peetakse määruses silmas sisepõlemismootorites kasutatavat vedelkütust, mis on toodetud biomassist.

Olemasolevate naftasaaduse, põlevkiviõli või selle saaduse või biokütuse hoidlate kujad on rangemad, kui eelnõuga kehtestada soovitakse, seda peamiselt selle tõttu, et hoidlad ise on hetkel jagatud liialt suurtesse klassidesse ja kujad vastavalt neile samuti kohati üledimensioneeritud. Nii kehtib praegu:

* väikestele hoidlatele, mille maht on 3 –10 m³, kujanõue vähemalt 25 m;
* keskmistele hoidlatele, mille maht on 10,1 m³ –5000 m³, kujanõue vähemalt 50 m kuni 1000m3 hoidla puhul ja vähemalt 100 m üle 1000 m3 hoidla puhul;
* suurtele hoidlatele, mille maht on üle 5000 m³, kujanõue vähemalt 150 m.

Eelnõuga nähakse ette mahutitele erinevad kujad arvestades hoidla suurust. Kujade kehtestamisel võeti aluseks Rootsi ja Soome samasisulised nõuded (vt seletuskirja lisa 2).

**Lõikes 1** esitatakse tabel hoidla kuja kohta, mis peab sõltuvalt hoidla tüübist ja mahust olema erinev. Nii on näiteks maa-aluse mahuti puhul kuja väiksem, kuna maapind vähendab ohtu. Paragrahvis – nagu ka §-des 11 ja 12 – on lähtutud põhimõttest, et hoidla mahutavus on võrdsustatud võimaliku ohtliku aine kogusega, mida ladustatakse hoidlas tervikuna. Sealjuures ei ole oluline, kas hoidla koosneb ühest mahutist või kümnest. Samas on mitme mahuti puhul ka hoidla sees vajalik järgida mahutite vahemaid, et minimeerida võimaliku tulekahju korral tule leviku võimalust. Juhul, kui hoidla mahutavus jääb lõikes määratud mahutavusvahemike piiri peale, peab tagama miinimumkuja väiksema vahemiku järgi. Näiteks, kui hoidla mahutavus on täpselt 100 kuupmeetrit, on maapealse mahuti miinimumkuja 30 meetrit ning maa-aluse ja maapinnaga kaetud mahuti oma 15 meetrit.

**Lõike 2** kohaselt on hoidla kuja eelnõu tähenduses hoidla mahuti välispinna või selle täitmis- või tühjendusava kõige väiksem lubatud kaugus suurõnnetuse ohuga ettevõttest, ohtlikust ettevõttest, suure liiklustihedusega sõiduteest, elamust, raviasutusest, majutusasutusest, haridusasutusest, kogunemishoonest või muust samalaadsest hoidla tegevusega mitteseotud hoonest. Teisisõnu on hoidla kuja kõige väiksem lubatud kaugus hoidla mahuti välispinna või selle täitmis- või tühjendusava ja KemS-i kohase suurõnnetuse ohuga ettevõtte või ohtliku ettevõtte ehitiste või muude ehitiste vahel, eesmärgiga vältida mistahes õnnetuste korral raskeid tagajärgi. Suure liiklustihedusega sõidutee all peetakse silmas eelkõige liiklusmagistraale ja suure liikluskoormusega linnatänavaid, nendeks ei loeta kvartali siseseid teid või väikesi kõrvalteid, kus liikluskoormus ei ole kõrge.

**Lõike 3** kohaselt määratakse üle 500 m3 mahutavusega hoidla kuja ehitusprojektis igal üksikjuhul eraldi riskide hindamise põhjal, kuid see ei tohi olla väiksem kui kuni 40 meetrit maapealse või kuni 20 meetrit maa-aluse ja maapinnaga kaetud mahuti puhul. Riskide hindamise puhul ei ole tegemist KemS-i alusel koostatava riskianalüüsiga, vaid kohandatud sobilikuks planeeringu või ehitusprojekti faasis tehtava riskide hindamisega, mida peaks tegema kõik, kelle kavandatav hoidla on suurem kui 500 m3. Riskide hindamised peavad olema planeeringu avalikustamise juures, mis võivad olla osa ka keskkonnamõjude strateegilisest hindamisest või keskkonnamõjude hindamisest. Juhul, kui riskide hindamine on jäänud planeeringu raames tegemata, tuleb see teha ehitusprojekti raames ning see tuleb kajastada ära ehitusprojekti eriosas. Näiteks suurõnnetuse ohuga ja ohtlike ettevõtete kohta saab täpsemalt lugeda [Päästeameti koostatud juhendist](https://www.rescue.ee/et/kemikaaliseaduse-32-juhendid), millest võivad juhinduda ka kõik teised ettevõtjad. Riskide hindamine on objekti tehnoloogilise protsessi ja käideldavate ohtlike ainetega arvestav dokument, milles uuritakse võimalike õnnetuste liike, nende tekkepõhjuseid, asukohti ning õnnetuse toimumisel tekkivate tagajärgede ulatusi. Olemuselt ei ole selline tegevus uus, kuid seda ei ole pruugitud nimetada selliselt, planeerimise ja projekteerimisega koos otsitakse alati riske vähendavaid meetmeid ja samuti ohutuimat kohta rajatisele.

**Lõike 4** kohaselt on üldjuhul hoidla kujas keelatud tegevus, mis ei ole seotud hoidla kasutamisega. Samas on hooldus- ja remonditööd, näiteks niitmine, sobiliku tööriistaga hoidla mahuti ümber ja peal lubatud, sest käitleja kohustus on tagada hoidla heakord ja ohutus.

**Lõike 5** kohaselt võib hoidla kujas asuda tööstus-, transpordi-, lao-, põllumajandus-, pääste- või politseihoone või KemS-i tähenduses suurõnnetuse ohuga ettevõtte või ohtliku ettevõtte ehitis, kui hoidla teenindab sellist hoonet või ettevõtet.

See tähendab, et kui nimetatud asutuste või ettevõtete tegutsemiseks on vaja hoidlat, võib selle rajada, ilma et tagataks sama paragrahvi lõikes 1 nimetatud kuja hoidla ja ehitise vahel. Hoidla kuja tuleb aga tagada territooriumivälise hoonega või kavandada ohtude vähendamiseks ehitus­meetmeid, näiteks kaitsesein, kaitsevallitis, udusüsteem või piserdussüsteem. Sellisel juhul koostatakse töökeskkonna riskianalüüs, mille põhjal selguvad ettevõtte või asutuse tegevuse ja territooriumiga seotud riskid ning milles nähakse ette nende maandamise meetmed. Pääste­l ja politseil on vaja hoida oma territooriumil vedelkütusevaru, et ka kriisiolukorras, kus avalikud kütusetanklad ei pruugi vajalikku varustatust tagada, oleks võimalik operatiiv­sõidukeid vähemalt mõnda aega vajaduse järgi tankida ja jätkata nii põhiülesannete täitmist. Päästehoonetes on olemas oskused ja vahendid, et kiirelt õnnetustele reageerida. Sageli paikneb ka politsei päästega samas hoones. Eelnõus käsitatakse politsei­hoonena eelkõige kordonihooneid, mis asuvad eemal asustusest ja kus saab vajalikku kütuse­varu hoida viisil, mis ei kujuta ohtu teistele ehitistele.

Samuti võib hoidla kujas asuda ehitis, mis teenindab hoidlat. Selline ehitis võib olla näiteks pumbajaam või muu hoidlaga tehnoloogiliselt seotud ehitis. Samuti lubatakse vähemalt kuue meetri kaugusel hoidlast tegevust, mis on seotud lõikes nimetatud ettevõtte või asutuse ehitise tegevusega, näiteks kui on vaja rajada laadimisestakaad, et teha ettevõttele vajalikke laadimis­töid, või parkida sõidukeid. Ka KemS-i tähenduses suurõnnetuse ohuga ettevõtte ja ohtliku ettevõtte territooriumile tohib hoidla rajada ainult juhul, kui see teenindab ainult seda ettevõtet.

**Lõike 6** kohaselt tuleb lähtuda hoidla ehitamisel nõuetest, mis on sätestatud keskkonnaministri 20. septembri 2019. aasta määruses nr 42 „Naftasaaduse, põlevkiviõli, selle saaduse või biokütuse hoidla ehitamise ja kasutamise nõuded“[[13]](#footnote-13). Selle määrusega on kehtestatud veekaitsega seotud planeerimis-, ehitus- ja ekspluatatsiooninõuded põlevkiviõli või selle saaduse või biokütuse hoidmisehitise kohta. Need nõuded on kehtestatud inimese tervise kaitseks, keskkonnaohtliku olukorra vältimiseks ja veereostuse ärahoidmiseks.

Eelnõu §-s 11 sätestatakse nõuded ammoniaagirajatise kujale. Ehkki ammoniaak tekitab peamiselt tervise- ja keskkonnaohtu, ei tohi siiski alahinnata ka võimalikku tuleohtu. Ammoniaak võib lekkida näiteks külmutusseadmest keskkonda tavaliselt ohutusseadme või muu seadme rikke tõttu, näiteks toru- või ventiilirike. Vähem levinud on külmutusseadme purunemine, mis võib järsku vabastada suure koguse ammoniaaki. Ammoniaak ärritab hingamisteid ja ärrituse tugevus sõltub ammoniaagi kontsentratsioonist. Vedela ammoniaagi pritsmed võivad põhjustada ka nahasöövitust ja külmakahjustusi. Ammoniaak põleb suletud ruumis, kuid mitte õues ilma toetava leegita. Ammoniaagi vabanemise tagajärg võib olenevalt saastumisest määrdeõliga olla ka plahvatus. Sealjuures võib ammoniaagiga külmutusseadme määrdeõlide segu plahvatuse ulatus olla palju laiem kui puhta aine lekke tagajärjel toimunud plahvatus. Ammoniaagi süttimiseks on vaja süttimisallikat, ja kuigi selle energia on minimaalne, on see võrreldes teiste ohtlike ainetega siiski märkimisväärne. Ammoniaagirajatise kuja kehtestamisel on arvesse võetud Soome Kemikaaliameti (Tukes) juhendit[[14]](#footnote-14), kuna praktika on Eestile sarnane.

**Lõikes 1** esitatakse tabelis ammoniaagirajatise kuja sõltuvalt rajatise mahutavusest. Kuja sõltub mitmest tegurist, näiteks tehase tüübist, ammoniaagi kogusest ja selle temperatuurist ning aurustajasse viiva toru läbimõõdust. Kuja antakse eelnõu normitehnilise märkuse kohaselt kahte tüüpi rajatiste jaoks: A-tüüpi rajatis, mille puhul on kõik seadmed masina- või tootmisruumis, välja arvatud kondensaator ja selle torustik, ning B-tüüpi rajatis, mis on muu kui A-tüüpi rajatis. Kokkuvõtvalt tähendab, et A-tüüpi rajatised on hoonesisesed ja B-tüüpi rajatised on hoonevälised. Mahutavuse arvutamist on käsitletud eelnõu § 10 lõike 1 selgituses.

**Lõike 2** kohaselt on ammoniaagirajatise kuja eelnõu tähenduses kõige väiksem lubatud kaugus suurõnnetuse ohuga ettevõttest, ohtlikust ettevõttest, suure kasutatavusega sõiduteest, elamust, raviasutusest, majutusasutusest, haridusasutusest, kogunemiskohast või muust samalaadsest rajatise tegevusega mitteseotud hoonest. Eelnõu lõike 1 tabelis on esitatud erinevad kuja nõuded erinevatele hoonetele ja rajatistele, see peab tagama optimaalseima miinimumkauguse võttes arvesse võimalikke tagajärgi nimetatud hoonetele ja rajatistele.

**Lõike 3** kohaselt määratakse üle kümnetonnise mahutavusega ammoniaagirajatise kuja ehitus­projektis igal üksikjuhul eraldi riskide hindamise (vt eelnõu § 10 lg 3 selgitust) põhjal, kuid see ei tohi olla väiksem kui sama paragrahvi lõikes 1 sätestatud kolme- kuni kümnetonnise mahutavusega ammoniaagirajatise kuja.

Eelnõu §-s 12 sätestatakse nõuded hapniku hoiukohale ja selle kujale.

**Lõike 1** kohaselt ei tohi hapniku hoiukoht paikneda põlevmaterjalist hoone seina, põlev­materjali ega süttimisallika läheduses ega sellise tulekoormuse läheduses, mis võib põhjustada intensiivset soojuskiirgust. Suureneva hapnikukontsentratsiooni peamine oht on, et põlev­materjal süttib kergemini ja põleb ägedamalt ning tuli levib kiiremini. Vedela hapniku pritsmed põhjustavad ka külmakahjustusi. Hapniku hoiukoha kuja kehtestamisel on arvesse võetud Soome Kemikaaliameti (Tukes) juhendit[[15]](#footnote-15), kuna praktika on Eestile sarnane.

**Lõikes 2** määratakse, kui suur peab hapniku hoiukoha kuja olema suurõnnetuse ohuga ettevõttest, ohtlikust ettevõttest, suure kasutatavusega sõiduteest, elamust, raviasutusest, majutusasutusest, haridusasutusest, kogunemiskohast või muust samalaadsest hoiukoha tegevusega mitteseotud hoonest. Kuja määramisel tuleb võtta arvesse ka hapniku hoiukoha toruliitmikke ja turvaventiile, millest võib tekkida leke. Euroopa Tööstusgaaside Assotsiatsiooni 2006. aasta soovituse kohaselt ei ole alla 25% hapnikutase välitingimustes ohtlik.[[16]](#footnote-16) Vedela hapniku basseinist aurustuv külm aur moodustab nähtava udu­pilve, kui õhuniiskus kondenseerub. Hapnikukontsentratsioon väljaspool nähtavat udupilve on tavaliselt alla 25% ja seega ei kujuta endast ohtu. Mahutavuse arvutamist on käsitletud § 10 lõike 1 selgituses.

**Lõike 3** kohaselt on hapniku hoiukoha kuja eelnõu tähenduses kõige väiksem lubatud kaugus suurõnnetuse ohuga ettevõttest, ohtlikust ettevõttest, suure liiklustihedusega sõiduteest, elamust, raviasutusest, majutusasutusest, haridusasutusest, kogunemiskohast või muust samalaadsest hoiukoha tegevusega mitteseotud hoonest. Tegemist on selgitava sättega, mida tuleb lugeda koosmõjus lõikega 2.

**Lõike 4** kohaselt määratakse üle 35 m3 mahutavusega hapniku hoiukoha kuja ehitusprojektis igal üksikjuhul eraldi riskide hindamise (vt eelnõu § 10 lg 3 selgitust) põhjal, kuid see ei tohi olla väiksem kui 40 meetrit.

**Lõigete 5** ja **6** kohaselt ei ladustata ehitises ühes ruumis või laosektsioonis põlevgaasi koos hapnikuga, välja arvatud juhul, kui seadme tööks on vaja korraga nii põlevgaasi kui ka hapnikku. Hapnikuballoon ei tohi kokku puutuda rasva, õli ega muu tuleohtliku vedeliku ega tuleohtliku gaasiga. Ohtlike ainete eraldamine on äärmiselt vajalik, et vältida isesüttimist, plahvatust või tulekahju raskeid tagajärgi. Kui seadme tööks on vaja korraga nii põlevgaasi kui ka hapnikku, näiteks kasutatakse atsetüleeni ja hapnikku korraga keevitusel, on väga oluline järgida ohutusnõudeid, sest ainete segunemisel võivad olla rasked tagajärjed.

Eelnõu §-s 13 kehtestatakse rakendussätted.

**Lõike 1** kohaselt tuleb määruse lisa 3 kasutuselevõtmine tagada hiljemalt 1. jaanuaril 2025. aastal, kuid siiski esimesel võimalusel. Määruse lisas 3 on määratud ohtlike ainete ühtesobivusnõuded ja selles on võrreldes kehtiva määruse sarnase tabeliga lisatud mürgiste gaaside ladustamine ning on täpsustatud osade aineklasside ühtesobivust (näiteks mitte eraldamise korral on täpsustatud ainete ladustamise eesmärki või varasemalt eraldamist nõudnud aineid on eelnõuga lubatud hoida koos), seega on üleminekuaeg asjakohane. Ehkki on võimalus nõutava eraldamise või eraldi hoidmise asemel koheselt kasutada alusvanne või vallitusala, on siiski mõistlik jätta ettevõtjatele aega uute nõuetega kohanemiseks.

**Lõike 2** kohaseltkehtivad eelnõu §-de 11 ja 12 nõuded kujale vaid enne käesoleva määruse jõustumist ehitatud ja ehitamisel oleva ammoniaagirajatise ja hapniku hoiukoha kohta. Olemasolevaid ammoniaagirajatisi ja hapniku hoiukohti on keeruline hakata muutma. Seega nõudeid tagasiulatuvalt ei kohaldata. Nõudeid eelnõu §-s 10 nimetatud hoidla kujale leevendatakse. Seega pole nende rakendamiseks eraldi sätet vaja. Olemasolevate rajatiste puhul hinnatakse nende kasutusele võtmisel kehtinud nõuete täitmist. Kui soovitakse mahutiparki laiendada või uuendada, siis tuleb kujade määramisel aluseks võtta käesolev määrus, sest ehitamine on muu hulgas ka laiendamine või ümberehitamine.

Eelnõu §-ga 14tunnistatakse kehtetuks kehtiv määrus.

Eelnõu §-ga 15 sätestatakse määruse jõustumise ajaks 1. juuli 2024. aastal. Eelnõu on seotud Riigikogus 6. märtsil 2024. aastal vastuvõetud eelnõuga 346 SE, mille jõustumise aeg mõjutab käesoleva määruse jõustumist.

# 3. Eelnõu vastavus Euroopa Liidu õigusele

Eelnõu on seotud Euroopa Liidu õigusega. Selle koostamisel on võetud arvesse Euroopa Parlamendi ja nõukogu 4. juuli 2012. aasta direktiivi 2012/18/EL ohtlike ainetega seotud suurõnnetuse ohu ohjeldamise ning nõukogu direktiivi 96/82/EÜ muutmise ja hilisema kehtetuks tunnistamise kohta[[17]](#footnote-17).

# 4. Määruse mõjud

Eelnõuga ei looda põlevamaterjalide ladustamisele uut regulatsiooni, mistõttu ei ole vaja ka olukorras, kus mõju on sihtrühma suuruse tõttu oluline, seda eraldi täpsemalt hinnata. Kuna eesmärk on lihtsustada nõudeid põlevmaterjali ladustamisele, loob eelnõu hoopis selgema ja läbipaistvama regulatsiooni ega sunni sihtrühma tegema neile negatiivse mõjuga tegevusi. Küll aga võib ohtlike ainete ladustamise uute nõuete järgimine mõnel juhul tuua ettevõtjatele kaasa kohanemise vajaduse, ehkki KemS § 8 lg 1 juba näeb ette kohustuse, et kemikaali tuleb käidelda inimese elule ja tervisele ning asjale ja keskkonnale ohutult. See tähendab, et nimetatud sätte kohaselt peavad juba praegu kõik, kes kemikaaliga kokku puutuvad, järgima KemS-i nõudeid, sh ohutusnõudeid. Kahjuks on siiani kemikaalide ladustamisele kehtivaid tuleohutusnõudeid olnud vähe. Samas, kui ettevõtjad on siiani järginud kehtiva määruse lisas 2 toodud ladustamise nõudeid, siis on asjakohane võtta aluseks uue määruse uuendatud nõuded, mis omakorda annab suuremad võimalused ohtlikke aineid ohutumalt ladustada.

##

## 4.1. Lihtsustatakse nõudeid põlevmaterjali ladustamisele, sealhulgas kaotatakse ära nõue järgida põlevmaterjali ladustamisel vahemaad kinnistu välispiirini

### 4.1.1. Mõju majandusele

Sihtrühm

Kindlat sihtrühma, kellele avaldab muudatus otsest mõju, ei ole võimalik piiritleda. Muudatus avaldab vähemalt kaudset mõju kõigile Eesti täisealistele elanikele, aga ka näiteks asutustele ja Eestis tegutsevatele ettevõtjatele – kõigile, kellel on vaja põlevmaterjali või ohtlikku ainet ladustada. Seega on sihtrühm suur.

Avalduv mõju ja mõju olulisus

Eelnõuga täpsustatakse peamiselt jäätmete ladustamist: kaotatakse ära nõue järgida jäätmete ladustamisel ettenähtud kaugust kinnistu välispiirist. Muudatusega luuakse võimalus jäätmeid ladustada selleks kõige sobivamas kohas eeldusel, et tagatud on päästetöö võimalus ja jäätmed asuvad hoonetest eemal. Lisatakse võimalus ladustada hoone keldris küttepuid ja generaatori tööks vajalikku kütust. Sihtrühm ei pea oma käitumist muutma ega uute nõuetega kohanema. Kuna põlevmaterjali ja jäätmete ladustamise nõuded muudetakse lihtsamaks ja selgemaks ning täpsustatakse nõudeid ohtlike ainete ladustamisele, on mõju sihtrühma suuruse tõttu küll **oluline, aga selgelt positiivne**.

### 4.1.2. Mõju riigiasutuste töökorraldusele

Sihtrühm

**Päästeamet**. Päästeametis töötab umbes 2200 teenistujat. Muudatus mõjutab eelkõige ohutusjärelevalve ametnikke, keda on suurusjärgus 100. Arvestades Päästeameti teenistujate koguarvu, on sihtrühm pigem väike.

Avalduv mõju ja mõju olulisus

Üle 1000 m3 põlevmaterjali lahtisel ladustamisel tuleb ladustajal koostada põlevmaterjali lahtise ladustamise plaan ja esitada see teadmiseks Päästeameti asukohajärgsele pääste­keskusele. Kuna põlevmaterjali lahtise ladustamise plaani ei ole vaja enam kooskõlastada, väheneb Päästeameti ametnike töökoormus ning kokkuvõttes avaldab muudatus Päästeametile **positiivset mõju**.

## 4.2. Reguleeritakse tuleohutusnõuded ohtliku aine ladustamisele

Eelnõuga 346 SE vastuvõtmisega tunnistas Riigikogu kehtetuks nõuded naftasaaduse, põlevkiviõli ja selle saaduse ning biokütusemahutite hoidla kujale, kuna need ei ole olulised vee kaitseks, vaid eelkõige tuleohutuse tagamiseks. Seega ei ole käesoleva eelnõuga kehtestatavad nõuded sisult uued, vaid muutub õigusakt, milles need kehtestatakse. Nimetatud hoidla kujale esitatavad nõuded on võrreldes kehtiva määrusega leebemad, sest täpsustatakse hoidla naftasaaduse, põlevkiviõli ja selle saaduse ning biokütusemahutite võimalikku suurust ning kehtestatakse vastavalt hoidlate suurusvahemikele ka vajalikud kujad. Kokku­võttes puudub eelnõul selliste ainete ladustajatele otsene mõju ja mõju pikemalt ei analüüsita.

Nõuded ammoniaagirajatise ja hapniku hoiukoha kujale kehtivad edasiulatuvalt. Olemasolevale ammoniaagirajatisele ja hapniku hoiukohale eelnõus määratud kuja nõudeid ei kohaldata. Päästeamet on planeerimis- ja ehitusloa menetluses andnud kujade kohta juba praegu soovitusi ning sihtrühmad on soovitustega arvestanud. Seetõttu ei kaasne nende ettevõtjate käitumises muutusi ega avaldu lisamõju.

**4.2.1 Mõju majandusele ja töökorraldusele**

Sihtrühm:

**Ohtlike ainete ladustajad**, kes ohtlike ainete käitlemisel on igakordselt hinnanud enda poolt käideldava aine koguseid ja omadusi ning võtnud otsuse lähtuda selliste ainete ladustamisel käesolevast määrusest. Sihtrühma suurust on raske hinnata, sest kui KemS-i § 3 lg 3 kohaselt on kemikaali käitlemine muuhulgas selle hoidmine, siis seda saab tõlgendada, et ka ohtlike ainete ladustamisele tuleb kohaldada tuleohutusnõudeid. Keeruline on öelda, kui palju on Eestis selliseid ettevõtteid, kes on kemikaalide käitlejad ja kes oma tegevust ning käideldavaid ohtlikke aineid, sh nende kogust, hindavad sellisteks, et nende ladustamisel on vaja juhinduda käesolevatest nõuetest. Eelnõu koostajatel on olemas vaid teave suurõnnetuse ohuga ja ohtlike ettevõtete kohta, keda on Eestis kokku suurusjärgus 340.

KemS-i § 2 lg 1 kohaselt kohaldatakse KemS-i kemikaalile ja seda sisaldavale tootele ning nende käitlemisele niivõrd, kuivõrd seda ei ole reguleeritud muu seadusega, Riigikogu poolt ratifitseeritud välislepinguga või Euroopa Liidu õigusega. KemS § 8 lg 1 sätestab, et kemikaali tuleb käidelda inimese elule ja tervisele ning asjale ja keskkonnale ohutult – see tähendab, et kui KemS-i kohaselt on isik kemikaalide käitleja, siis peab ta seda juba praegu tegema ohutult nii inimese tervisele kui keskkonnale. Käesolev määrus ongi suunatud eelkõige just nimetatud kemikaalide käitlejatele, et tagada ohtlike ainete ladustamisel tuleohutus.

Suurõnnetuse ohu vähendamiseks kehtestatud nõuded tulenevad Euroopa Liidu õigusest, näiteks direktiivist 2012/18/EL, ja erinevatest juhenditest. Käesolev määrus koondab olulised tuleohutusega seotud nõuded, mille järgimine muudaks ohtlike ainete ladustamise ohutumaks.

Avalduv mõju:

Kõik ohtlikke aineid ladustavad ettevõtjad või isikud on juba praegu KemS-i kohaselt kohustatud seda tegema inimese elule ja tervisele ning asjale ja keskkonnale ohutult, käesolev määrus annab selleks selgemad juhised. Kas määruse nõudeid järgida või mitte, jääb ohtliku aine ladustaja igakordseks hinnanguks. Kui alternatiivsete meetoditega on tagatud samaväärne ohutus, siis määruse nõudeid täitma ei pea. Määrus sätestab nõuded, mida ettevõtja saab täita, kui tal puudub muu viis ohtlikke aineid ohutult ladustada või ta pole enda käideldavate kemikaalide osas teinud riskide hindamist. Nii saavad nõudeid järgida spaa ja veekeskuse omanik, aga ka suurõnnetuse ohuga ettevõtte omanik. Et ka siiani pidi ohtlikke aineid ohutult ladustama, kuid nõuet täpsustavaid juhiseid ei olnud kehtestatud, siis on õigusselguse suurenemisel positiivne mõju. Samas on antud lisa 3 kasutuselevõtuks üleminekuaeg, et ettevõtted saaksid kohaneda lisandunud võimalustega ohtlike ainete ladustamisel.

#

# 5. Määruse rakendamisega seotud tegevused, vajalikud kulud ja määruse rakendamise eeldatavad tulud

Eeldatavaid tegevusi, kulusid ja tulusid eelnõu rakendamisega ei kaasne. Eelnõuga täpsustatakse olemasolevaid nõudeid ja pigem leevendatakse neid. Uusi kohustusi otseselt olemasolevatele ladustamisenõuetele ei lisata. Peamiselt on nõuded samad, mis kehtivas määruses. Nõuded naftasaaduse, põlevkiviõli ja selle saaduse ning biokütuse hoidla kujale on praegu vee­seaduses. Need tuuakse sellest eelnõuga üle ja leevendatakse neid. Nõuded ammoniaagirajatise ja hapniku hoiukoha kujale kehtivad vaid uute ehitiste kohta, olemasolevatele ja ehitamisel olevatele neid ei kohaldata. Lisaks kehtestatakse üleminekuaeg eelnõu lisa 3 kohase ohtlike ainete ladustamisel ühtesobivuse kasutamiseks

# 6. Määruse jõustumine

Määrus jõustub 1. jaanuaril 2024. aastal. Jõustumisaeg on seotud Riigikogus vastuvõetud eelnõuga 346 SE. Kuna määruse rakendamisega ei kaasne lisategevusi, puudub vajadus planeerida muudatustega kohanemiseks lisaaega.

# 7. Eelnõu kooskõlastamine, huvirühmade kaasamine ja avalik konsultatsioon

Eelnõu esitati eelnõude infosüsteemi (EIS) kaudu kooskõlastamiseks Kliimaministee­riumile ja Majandus- ja Kommunikatsiooniministeeriumile ning arvamuse avaldamiseks Päästeametile, Sisekaitseakadeemiale ja Transpordiametile ning Autode Müügi- ja Teenindus­ettevõtete Eesti Liidule, Eesti Keemiatööstuse Liidule, Eesti Tuleohutusekspertide Liidule, Eesti Tuleohutuspaigaldiste Hooldajate Keskliidule, Eesti Turvaettevõtete Liidule ja MTÜ-le Eesti Tuleohutusspetsialistid. Eelnõule esitatud märkuste ja nendega arvestamise tabel on toodud seletuskirja lisas.

1. [346 SE.](https://www.riigikogu.ee/tegevus/eelnoud/eelnou/3eb52431-7bf2-4bc5-84bd-4c6313f720c4/veeseaduse-muutmise-seadus) [↑](#footnote-ref-1)
2. Vt viide 1. [↑](#footnote-ref-2)
3. Majandus- ja taristuministri 11. jaanuari 2016. aasta määrus nr 5 „[Erinõuded ammooniumnitraadi käitlemisele](https://www.riigiteataja.ee/akt/112012016019)“. [↑](#footnote-ref-3)
4. Majandus- ja taristuministri 3. juuli 2015. aasta määrus nr 87 „[Küttegaasi kasutavale gaasipaigaldisele, selle ehitamisele ja gaasiseadme paigaldamisele ning gaasiballooni ladustamisele ja gaasianuma täitmisele esitatavad nõuded](https://www.riigiteataja.ee/akt/125012022004?leiaKehtiv)“. [↑](#footnote-ref-4)
5. Majandus- ja kommunikatsiooniministri 7. augusti 2012. aasta määrus nr 57 „[Lõhkematerjalilaole, lõhkematerjali ja pürotehnilise toote hoidmisele esitatavad nõuded](https://www.riigiteataja.ee/akt/125082017005?leiaKehtiv)“. [↑](#footnote-ref-5)
6. Keskkonnaministri 20. septembri 2019. aasta määrus nr 42 „[Naftasaaduse, põlevkiviõli, selle saaduse või biokütuse hoidla ehitamise ja kasutamise nõuded ning kuja täpsustatud ulatus](https://www.riigiteataja.ee/akt/118122020017?leiaKehtiv)“. [↑](#footnote-ref-6)
7. Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ. – [ELT L 396, 30.12.2006, lk 1–850](https://eur-lex.europa.eu/legal-content/ET/TXT/PDF/?uri=CELEX:32006R1907&qid=1686650830100). [↑](#footnote-ref-7)
8. Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006. – [ELT L 353, 31.12.2008, lk 1–1355](https://eur-lex.europa.eu/legal-content/ET/TXT/?uri=CELEX%3A32008R1272&qid=1686651572321). [↑](#footnote-ref-8)
9. <https://www.riigiteataja.ee/akt/12910878> . [↑](#footnote-ref-9)
10. Päästeamet 2022. Põlevmaterjalide lahtise laoplatsi tuleohutuse tagamine (2021. aastal kinnitatud versioon on kättesaadav Päästeameti kodulehel). [↑](#footnote-ref-10)
11. https://www.riigiteataja.ee/akt/210092019001 [↑](#footnote-ref-11)
12. Health and Safety Executive 2009. [Chemical warehousing: The storage of packaged dangerous substances](https://www.hse.gov.uk/pubns/books/hsg71.htm). [↑](#footnote-ref-12)
13. Määruse pealkiri on muudetud seoses eelnevalt viidatud veeseaduse muutmise seaduse eelnõus 346 SE kavandatud muudatustega. [↑](#footnote-ref-13)
14. Finnish Safety and Chemicals Agency (Tukes). [Tuotantolaitosten sijoittaminen, lk 3](https://tukes.fi/documents/5470659/6406815/Tuotantolaitosten%2Bsijoittaminen/ab664564-66f7-49b7-96bb-316dfefe4517/Tuotantolaitosten%2Bsijoittaminen.pdf)3. [↑](#footnote-ref-14)
15. Sama, lk 32. [↑](#footnote-ref-15)
16. Sama, lk 32. [↑](#footnote-ref-16)
17. [ELT L 197, 24.07.2012, lk 1–37](https://eur-lex.europa.eu/legal-content/ET/TXT/?qid=1686731515594&uri=CELEX%3A32012L0018). [↑](#footnote-ref-17)